PATVIRTINTA

 Lietuvos Respublikos užsienio reikalų ministro

 2008 m. spalio 3 d. įsakymu Nr. V-169

 (Lietuvos Respublikos užsienio reikalų ministro

2013 m. gegužės 14 d. įsakymo V-124 redakcija)

# LIETUVOS RESPUBLIKOS UŽSIENIO REIKALŲ MINISTERIJOS SUPAPRASTINTŲ VIEŠŲJŲ PIRKIMŲ TAISYKLĖS

**TURINYS**

[I. BENDROSIOS NUOSTATOS 2](#_Toc308956372)

[II. SUPAPRASTINTŲ PIRKIMŲ PLANAVIMAS IR ORGANIZAVIMAS. SUPAPRASTINTUS PIRKIMUS ATLIEKANTYS ASMENYS 2](#_Toc308956373)

[III. SUPAPRASTINTŲ PIRKIMŲ PASKELBIMAS 5](#_Toc308956374)

[IV. PIRKIMO DOKUMENTŲ RENGIMAS, PAAIŠKINIMAI, TEIKIMAS 5](#_Toc308956375)

[V. PASIŪLYMŲ RENGIMO REIKALAVIMAI 7](#_Toc308956376)

[VI. TECHNINĖ SPECIFIKACIJA 8](#_Toc308956377)

[VII. TIEKĖJŲ KVALIFIKACIJOS PATIKRINIMAS 9](#_Toc308956378)

[VIII. PASIŪLYMŲ NAGRINĖJIMAS IR VERTINIMAS 10](#_Toc308956379)

[IX. PIRKIMO SUTARTIS 12](#_Toc308956380)

[X. PRELIMINARIOJI SUTARTIS 13](#_Toc308956381)

[XI. SUPAPRASTINTŲ PIRKIMŲ BŪDAI IR JŲ PASIRINKIMO SĄLYGOS 13](#_Toc308956382)

[XII. SUPAPRASTINTAS ATVIRAS KONKURSAS 15](#_Toc308956383)

[XIII. APKLAUSA 15](#_Toc308956384)

[XIV. MAŽOS VERTĖS PIRKIMŲ YPATUMAI 17](#_Toc308956385)

[XV. SUPAPRASTINTŲ PIRKIMŲ DOKUMENTAVIMAS IR ATASKAITŲ PATEIKIMAS. .18](#_Toc308956386)

[XVI. INFORMACIJOS APIE SUPAPRASTINTUS PIRKIMUS TEIKIMAS 19](#_Toc308956387)

[XVII. GINČŲ NAGRINĖJIMAS 19](#_Toc308956388)

## BENDROSIOS NUOSTATOS

### 1. Lietuvos Respublikos užsienio reikalų ministerijos (toliau – Ministerija) supaprastintų viešųjų pirkimų taisyklės (toliau – Taisyklės) parengtos vadovaujantis Lietuvos Respublikos viešųjų pirkimų įstatymu (Žin., 1996, Nr. 84-2000; 2006, Nr. 4-102) (toliau – Viešųjų pirkimų įstatymas), kitais viešuosius pirkimus (toliau – pirkimai) reglamentuojančiais teisės aktais.

### 2. Ministerija prekių, paslaugų ir darbų supaprastintus pirkimus (toliau – supaprastinti pirkimai arba pirkimai) gali atlikti Viešųjų pirkimų įstatymo 84 straipsnyje nustatytais atvejais.

### 3. Taisyklės nustato supaprastintų pirkimų (išskyrus Viešųjų pirkimų įstatymo 85 straipsnio 6 dalyje nurodytus supaprastintus pirkimus) organizavimo tvarką, supaprastintus pirkimus atliekančius asmenis, supaprastintų pirkimų būdus ir jų atlikimo, ginčų nagrinėjimo procedūras, pirkimo dokumentų rengimo ir teikimo tiekėjams reikalavimus.

### 4. Atlikdama supaprastintus pirkimus Ministerija vadovaujasi supaprastintiems pirkimams privalomomis Viešųjų pirkimų įstatymo nuostatomis, Lietuvos Respublikos civiliniu kodeksu (Žin., 2000, Nr. 74-2262), Taisyklėmis ir kitais teisės aktais.

### 5. Supaprastinti pirkimai atliekami laikantis lygiateisiškumo, nediskriminavimo, skaidrumo, abipusio pripažinimo ir proporcingumo principų, konfidencialumo ir nešališkumo reikalavimų. Priimant sprendimus atliekant pirkimų procedūras, vadovaujamasi racionalumo principu. Atliekant pirkimus, atsižvelgiama į socialinės apsaugos, aplinkosaugos ir energijos vartojimo efektyvumo reikalavimus.

### 6. Taisyklėse vartojamos sąvokos:

### **Pirkimų organizatorius** – Lietuvos Respublikos užsienio reikalų ministro įsakymu paskirtas Ministerijos diplomatas, kitas valstybės tarnautojas ar pagal darbo sutartį dirbantis darbuotojas (toliau – darbuotojas), kuris Taisyklių nustatytais atvejais bei tvarka organizuoja ir atlieka supaprastintus pirkimus, kurie pagal Taisykles gali būti atliekami apklausos būdu, ir kai tokius pirkimus atlikti nepavedama Ministerijos kanclerio potvarkiu, vadovaujantis Viešųjų pirkimų įstatymo 16 straipsniu, sudarytai viešųjų pirkimų komisijai (toliau – Komisija).

### **Pirkimo iniciatorius** – Ministerijos administracijos padalinys, kuris nurodė poreikį įsigyti reikalingas prekes, paslaugas arba darbus.

### **Supaprastintas atviras konkursas** – supaprastinto pirkimo būdas, kai kiekvienas suinteresuotas tiekėjas gali pateikti pasiūlymą, o Ministerija su tiekėjais pirkimo dokumentuose numatytais atvejais gali derėtis dėl viešojo pirkimo–pardavimo sutarties (toliau – pirkimo sutartis) sąlygų.

### **Apklausa** – supaprastinto pirkimo būdas, kai Ministerija raštu arba – Taisyklėse nustatytais atvejais – žodžiu kviečia tiekėjus pateikti pasiūlymus, prireikus derasi dėl pirkimo sutarties sąlygų ir perka prekes, paslaugas ar darbus iš mažiausią kainą pasiūliusio ar ekonomiškai naudingiausią pasiūlymą pateikusio tiekėjo.

### **Kvalifikacijos patikrinimas** – procedūra, kurios metu tikrinama, ar tiekėjai atitinka pirkimo dokumentuose nurodytus minimalius kvalifikacijos reikalavimus.

### **Alternatyvus pasiūlymas** – pasiūlymas, kuriame siūlomos kitokios, negu yra nustatyta pirkimo dokumentuose, pirkimo objekto charakteristikos ir (arba**)** pirkimo sąlygos.

### **Pirkimo paraiška** – Taisyklių 3 priede nustatytos formos dokumentas, Taisyklių 22 punkte nustatytais atvejais teikiamas Pirkimų skyriui elektroniniu paštu.

### 7. Taisyklėse vartojamos kitos sąvokos nustatytos Viešųjų pirkimų įstatyme ir kituose pirkimus reglamentuojančiuose teisės aktuose.

## SUPAPRASTINTŲ PIRKIMŲ ORGANIZAVIMAS. SUPAPRASTINTUS PIRKIMUS ATLIEKANTYS ASMENYS

### 8. Ministerijos administracijos padaliniai (toliau – Padalinys) iki einamųjų metų sausio 18 d. Ministerijos Administracinio departamento Pirkimų skyriui (toliau – Pirkimų skyrius) pateikia su Ministerijos darbuotojais, atsakingais už tinkamą lėšų naudojimą, suderintą informaciją apie pirkimus, planuojamus pradėti vykdyti einamaisiais biudžetiniais metais. Administracinis departamentas kiekvienais biudžetiniais metais Padaliniams nurodo teiktinos informacijos apimtis.

### 9. Pirkimų skyrius, gavęs iš Padalinių reikalingą informaciją, iki einamųjų metų sausio 30 d. numato galimus, atsižvelgiant į pirkimų vertes, pirkimų būdus ir parengia einamaisiais biudžetiniais metais planuojamų vykdyti pirkimų plano (toliau – pirkimų planas) projektą. Parengtas pirkimų plano projektas teikiamas Komisijai, kuriai Ministerijos kanclerio potvarkiu yra pavesta tvirtinti pirkimų planą.

### 10. Komisija, kuriai Ministerijos kanclerio potvarkiu yra pavesta tvirtinti pirkimų planą, suderinusi pirkimų planą su Ministerijos kancleriu ir kitais Ministerijos darbuotojais, atsakingais už tinkamą lėšų naudojimą, jį patvirtina.

### 11. Komisijai patvirtinus pirkimų planą, Pirkimų skyrius apie tai informuoja Padalinius ir Viešųjų pirkimų įstatyme nustatyta tvarka paskelbia einamųjų biudžetinių metų planuojamų vykdyti pirkimų suvestinę.

### 12. Apie pirkimų plane nurodytų duomenų pasikeitimą Padaliniai nedelsdami privalo informuoti Pirkimų skyrių. Jei dėl pasikeitusių duomenų keičiasi pirkimų plane numatyti galimi pirkimo būdai, Pirkimų skyrius apie tai informuoja atitinkamus Padalinius.

### 13. Supaprastintus pirkimus vykdo Komisija arba pirkimų organizatorius. Komisijos pirmininku, nariais, sekretoriumi, pirkimų organizatoriumi skiriami nepriekaištingos reputacijos, nešališki asmenys. Jie negali teikti jokios informacijos tretiesiems asmenims apie tiekėjų pateiktų pasiūlymų turinį, išskyrus Lietuvos Respublikos teisės aktų nustatytus atvejus.

### 14. Supaprastintus pirkimus (išskyrus mažos vertės viešuosius pirkimus (toliau – mažos vertės pirkimas (-ai)) vykdo Komisija, kai:

### 14.1. pagal Taisykles tokie pirkimai negali būti atliekami apklausos būdu;

### 14.2. pagal Taisykles tokie pirkimai gali būti atliekami apklausos būdu ir numatomos sudaryti prekių, paslaugų ar darbų pirkimo sutarties vertė viršija 60 tūkst. Lt (be pridėtinės vertės mokesčio (toliau – PVM).

### 15. Mažos vertės pirkimus vykdo Komisija, kai numatomos sudaryti prekių, paslaugų ar darbų pirkimo sutarties vertė viršija 60 tūkst. Lt (be PVM).

### 16. Ministerijos kancleris turi teisę priimti sprendimą pavesti supaprastintą pirkimą vykdyti pirkimų organizatoriui arba Komisijai, neatsižvelgdamas į Taisyklių 14 ir 15 punktuose nustatytas aplinkybes.

### 17. Tuo pačiu metu atliekamiems keliems supaprastintiems pirkimams gali būti sudarytos kelios Komisijos ar paskirti keli pirkimų organizatoriai.

### 18. Supaprastintą pirkimą, nepriklausomai nuo to, ar jis numatytas patvirtintame pirkimų plane, pirkimo iniciatorius inicijuoja šia tvarka:

### 18.1. jei supaprastintą pirkimą vykdys Komisija, pirkimo iniciatorius raštu teikia:

### 18.1.1. Pirkimų skyriui – tarnybinį pranešimą dėl techninės specifikacijos projekto paskelbimo, kurio priede pateikiamas supaprastinto pirkimo techninės specifikacijos projektas (reikalingų nupirkti prekių, paslaugų ar darbų techniniai, estetiniai, funkciniai, kokybės ir kiti reikalavimai, prekių kiekis, teiktinų su prekėmis susijusių paslaugų pobūdis, darbų ir paslaugų apimtis, prekių tiekimo, paslaugų teikimo, darbų atlikimo terminai (įskaitant numatomas pasirinkimo ir pratęsimo galimybes) (toliau – techninės specifikacijos projektas). Šis tarnybinis pranešimas neteikiamas mažos vertės pirkimo atveju;

### 18.1.2. Ministerijos kancleriui – tarnybinį pranešimą dėl supaprastinto pirkimo organizavimo ir atlikimo, kurio prieduose pateikiama informacija apie pirkimą pagal Taisyklių 1 priede pateiktą pavyzdinę formą, ir Padalinio vadovo pasirašyta techninė specifikacija;

### 18.1.3. Komisijai, kuriai Ministerijos kancleris paveda organizuoti ir atlikti pirkimą, – siūlomus tiekėjo kvalifikacijai keliamus reikalavimus, būtinus norint tinkamai įvykdyti pirkimo sutartį, ir juos patvirtinančių dokumentų sąrašus, pasiūlymų vertinimo kriterijus, sąlygas ir pasiūlymų vertinimo aprašymą, pasiūlymo formą, pirkimo sutarties projektą arba pirkimo sutarties svarbiausias sąlygas ir visą kitą informaciją, kurios reikia pirkimui organizuoti ir vykdyti (įskaitant, bet neapsiribojant planais, brėžiniais, projektais);

### 18.2. jei supaprastintą (išskyrus mažos vertės) pirkimą vykdys pirkimų organizatorius, pirkimo iniciatorius informuoja Padalinio vadovą ir pirkimų organizatorių apie poreikį įsigyti prekes, paslaugas ar darbus ir raštu pateikia tarnybinį pranešimą dėl techninės specifikacijos projekto paskelbimo, kurio priede pateikiamas supaprastinto pirkimo techninės specifikacijos projektas. Šis tarnybinis pranešimas neteikiamas mažos vertės pirkimo atveju;

### 18.3. jei mažos vertės pirkimą vykdys pirkimų organizatorius, pirkimo iniciatorius informuoja Padalinio vadovą ir pirkimų organizatorių apie poreikį įsigyti prekes, paslaugas ar darbus.

### 19. Komisija dėl konkretaus pirkimo pradeda darbą, gavusi Taisyklių 18.1.2 ir 18.1.3 punktuose nurodytą informaciją ir duomenis, o pirkimo organizatorius – gavęs Taisyklių 18.2 punkte (supaprastinto, išskyrus mažos vertės, pirkimo atveju) arba 18.3 punkte (mažos vertės pirkimo atveju) nurodytą informaciją ir duomenis.

### 20. Komisija dirba pagal Ministerijos kanclerio patvirtintą Komisijos darbo reglamentą. Komisijai turi būti nustatytos užduotys ir suteikti visi užduotims vykdyti reikalingi įgaliojimai. Komisija sprendimus priima savarankiškai. Prieš pradėdami darbą Komisijoje, Komisijos nariai, sekretorius turi pasirašyti nešališkumo deklaraciją ir konfidencialumo pasižadėjimą. Pirkimų organizatorius, prieš pradėdamas vykdyti pirkimų organizatoriaus funkcijas, turi pasirašyti nešališkumo deklaraciją ir konfidencialumo pasižadėjimą.

### 21.Pirkimų organizatorius, gavęs Padalinio vadovo pavedimą ar patvirtinimą organizuoti ir atlikti pirkimą, jį vykdo šiais etapais:

### 21.1. išsiaiškina, kokias prekes, paslaugas ar darbus reikia pirkti, jų techninius, estetinius, funkcinius, kokybės ir kitus reikalavimus, prekių kiekį, teiktinų su prekėmis susijusių paslaugų pobūdį, darbų ir paslaugų apimtį, prekių tiekimo, paslaugų teikimo, darbų atlikimo terminus (įskaitant numatomus pratęsimus) bei suderina juos (jeigu apklausa atliekama raštu, gaunamas raštiškas suderinimas) su pirkimą inicijavusio Padalinio vadovu;

### 21.2. Taisyklių 22 punkte nurodytais atvejais suderina numatomą pirkimo sutarties vertę su Pirkimų skyriumi;

### 21.3. Taisyklėse nustatyta tvarka atlieka pirkimo apklausos būdu procedūras;

### 21.4. vertina tiekėjų pasiūlymus. Prireikus, tiekėjų pasiūlymų vertinimui pirkimų organizatorius, suderinęs su Padalinio vadovu, kviečia ekspertą (-us) – dalyko žinovą (-us) –konsultuoti klausimu, kuriam reikia specialių žinių, ar jį įvertinti. Ekspertas, prieš pradėdamas darbą, pasirašo nešališkumo deklaraciją ir konfidencialumo pasižadėjimą;

### 21.5. išrenka mažiausios kainos, ekonomiškai naudingiausią arba vertinant pagal Ministerijos nustatytus, su pirkimo objektu susijusius, kriterijus geriausią pasiūlymą, kurio pagrindu su tiekėju bus sudaroma pirkimo sutartis;

### 21.6. su geriausią pasiūlymą pateikusiu tiekėju sudarius pirkimo sutartį, pagal Taisyklių 2 priede pateiktą formą parengia pirkimo pažymą, kurią parašu patvirtina Padalinio vadovas. Pirkimo pažymos pildyti nereikia, jei pirkimą atlieka pirkimų organizatorius ir apklausiamas tik vienas tiekėjas.

### 22. Pirkimų organizatorius prieš pradėdamas pirkimą numatomą pirkimo sutarties vertę privalo suderinti su Pirkimų skyriumi, kai:

### 22.1.pirkimas nėra įtrauktas į pirkimų planą;

### 22.2. pirkimas yra įtrauktas į pirkimų planą, tačiau pirkimo iniciatorius ar pirkimų organizatorius nustato, kad keičiasi numatoma pirkimo sutarties vertė ar kita Pirkimų skyriui pateikta informacija apie pirkimą;

### 22.3. pirkimas yra įtrauktas į pirkimų planą, tačiau pasikeitus aplinkybėms**,** pirkimo negalima atlikti pirkimo plane numatytu būdu. Pirkimų skyrius apie tai raštu informuoja pirkimą inicijuojantį Padalinį**.**

### 23. Numatoma pirkimo sutarties vertė su Pirkimų skyriumi gali būti nederinama, jei pirkimas yra įrašytas į pirkimų planą ir jame nurodyta, kad šis pirkimas yra mažos vertės pirkimas, ir nėra kitų aplinkybių, nurodytų Taisyklių 22 punkte.

### 24. Taisyklių 22punkte nustatytais atvejais pirkimo sutarties vertė derinama elektroniniu paštu pateikiant Pirkimų skyriui pirkimo paraišką pagal Taisyklių 3 priede pateiktą formą.

### 25. Ministerija supaprastintus pirkimus per centrinę perkančiąją organizaciją (toliau – CPO) arba iš jos vykdo vadovaudamasi Lietuvos Respublikos Vyriausybės 2009 m. spalio 14 d. nutarimu Nr. 1333 „Dėl viešųjų pirkimų vykdymo naudojantis centrinės perkančiosios organizacijos elektroniniu katalogu“ (Žin., 2009, Nr. 127-5497). Siūlymą pirkti per CPO arba iš jos Ministerijos kancleriui teikia pirkimo iniciatorius. Pirkimas inicijuojamas teikiant Ministerijos kancleriui tarnybinį pranešimą Taisyklių nustatyta tvarka. Informacija apie numatomą pirkimą pateikiama Pirkimų skyriui. Pirkimą per CPO arba iš jos atlieka pirkimų organizatorius, gavęs Ministerijos kanclerio rašytinę užduotį. Pirkimui pasibaigus, ne vėliau kaip per 14 dienų, su pirkimu susijusių dokumentų kopijas pirkimų organizatorius privalo perduoti Pirkimų skyriui.

### 26.Ministerija supaprastintiems pirkimams organizuoti ir pirkimo procedūroms iki pirkimo sutarties sudarymo atlikti gali įgalioti kitą perkančiąją organizaciją (toliau – įgaliotoji organizacija). Tokiu atveju įgaliotajai organizacijai nustatomos užduotys ir suteikiami visi įgaliojimai toms užduotims vykdyti.

### 27. Ministerija, gavusi Viešųjų pirkimų tarnybos sutikimą, bet kuriuo metu iki pirkimo sutarties sudarymo turi teisę nutraukti pirkimo procedūras, jeigu atsirado aplinkybių, kurių nebuvo galima numatyti. Viešųjų pirkimų tarnybos sutikimas nereikalingas nutraukiant mažos vertės pirkimo procedūras. Sprendimą dėl mažos vertės pirkimo nutraukimo gali priimti atitinkamai Komisija arba pirkimų organizatorius, suderinęs su pirkimą iniciavusio Padalinio vadovu.

## SUPAPRASTINTŲ PIRKIMŲ PASKELBIMAS

### 28. Ministerija Viešųjų pirkimų įstatymo 86 straipsnyje nustatyta tvarka skelbia apie kiekvieną supaprastintą pirkimą, išskyrus apklausos būdu atliekamus pirkimus. Jei yra nusprendžiama paskelbti Viešųjų pirkimų įstatymo 92 straipsnio 8 dalyje nurodytą informacinį pranešimą ar pranešimą dėl savanoriško *ex ante* skaidrumo, tokie pranešimai yra skelbiami Viešųjų pirkimų įstatymo 86 straipsnyje nustatyta tvarka.

### 29. Ministerija, sudariusi pirkimo sutartį ar preliminariąją sutartį dėl Viešųjų pirkimų įstatymo 2 priedėlio B paslaugų sąraše nurodytų paslaugų, kai pirkimo vertė yra ne mažesnė, negu yra nustatyta tarptautinio pirkimo vertės riba, ne vėliau kaip per 48 dienas po pirkimo sutarties ar preliminariosios sutarties sudarymo pateikia skelbimą apie sudarytą sutartį Viešųjų pirkimų tarnybai jos nustatyta tvarka. Skelbime turi būti nurodyta, ar Ministerija sutinka, kad šis skelbimas būtų paskelbtas.

## PIRKIMO DOKUMENTŲ RENGIMAS, PAAIŠKINIMAI, TEIKIMAS

### 30. Pirkimo dokumentus pagal pirkimo iniciatoriaus pateiktus dokumentus ir informaciją rengia Komisija arba pirkimų organizatorius. Pirkimo dokumentus rengiantys asmenys turi teisę gauti iš Ministerijos darbuotojų visą informaciją, reikalingą pirkimo dokumentams parengti ir supaprastinto pirkimo procedūroms atlikti.

### 31. Pirkimo dokumentai gali būti nerengiami, kai pirkimas vykdomas apklausos žodžiu būdu arba kai pirkimas vykdomas apklausos būdu vadovaujantis Taisyklių 90.1.2 punktu.

### 32. Pirkimo dokumentai rengiami lietuvių kalba. Papildomai pirkimo dokumentai gali būti rengiami ir kitomis kalbomis.

### 33. Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o Ministerija nupirkti tai, ko reikia.

### 34. Pirkimo dokumentuose nustatyti reikalavimai negali dirbtinai riboti tiekėjų galimybių dalyvauti supaprastintame pirkime ar sudaryti sąlygas jame dalyvauti tik konkretiems tiekėjams.

### 35. Supaprastinto pirkimo dokumentuose, išskyrus pirkimą apklausos būdu, kai pateikti pasiūlymą kviečiamas tik vienas tiekėjas, jeigu perkančioji organizacija mano, kad tokia informacija yra nereikalinga, ir išskyrus mažos vertės pirkimą, pateikiama ši informacija:

### 35.1. reikalavimas pateikti Lietuvos Respublikos Vyriausybės įgaliotos institucijos nustatytos formos tiekėjo deklaraciją, kurioje nurodoma, kad tiekėjas nedavė ir neketina duoti Komisijos nariams, ekspertams, perkančiosios organizacijos (įgaliotosios organizacijos) vadovams, valstybės tarnautojams (darbuotojams) ar kitų tiekėjų atstovams pinigų, dovanų, nesuteikė jokių paslaugų ar kitokio atlygio už sudarytas ar nesudarytas sąlygas, susijusias su palankiais veiksmais laimėti pirkimus; su kokiais ūkio subjektais tiekėjas yra susijęs Lietuvos Respublikos konkurencijos įstatymo (Žin., 1999, Nr. 30-856; 2012, Nr. 42-2041) 3 straipsnio 12 dalyje nustatytais būdais, ir patvirtinama, kad jeigu vienas ar keli iš jo nurodytų ūkio subjektų, su kuriais jis yra susijęs, dalyvauja pirkime ir pateikia savarankišką pasiūlymą (pasiūlymus), tiekėjas šiame pirkime veikia nepriklausomai nuo jų ir jie laikytini konkurentais; kad tiekėjas nedalyvauja Lietuvos Respublikos konkurencijos įstatymo 5 straipsnyje nurodytuose draudžiamuose susitarimuose ir susitarimuose, pažeidžiančiuose Viešųjų pirkimų įstatymo 3 straipsnyje nurodytus principus;

### 35.2. Ministerijossiūlomos pasirašyti pirkimo sutarties sąlygos pagal Viešųjų pirkimų įstatymo 18 straipsnio 6 dalies reikalavimus, taip pat pirkimo sutarties projektas, jeigu jis yra parengtas;

### 35.3. reikalavimas, kad tiekėjas savo pasiūlyme nurodytų, kokius subtiekėjus, subteikėjus ar subrangovus jis ketina pasitelkti, ir gali būti reikalaujama, kad tiekėjas savo pasiūlyme nurodytų, kokiai pirkimo daliai jis ketina pasitelkti subtiekėjus, subteikėjus ar subrangovus. Toks nurodymas nekeičia pagrindinio tiekėjo atsakomybės dėl numatomos sudaryti pirkimo sutarties įvykdymo;

### 35.4. energijos vartojimo efektyvumo ir aplinkos apsaugos reikalavimai ir (ar) kriterijai Lietuvos Respublikos Vyriausybės ar jos įgaliotos institucijos nustatytais atvejais ir tvarka;

### 35.5. informacija apie atidėjimo termino taikymą, ginčų nagrinėjimo tvarką;

### 35.6.kita Viešųjų pirkimų įstatymo 24 straipsnio 2 dalies 1–4, 6–8, 10–22 ir 24 punktuose, 4 ir 6 dalyse nurodytainformacijaapie pirkimo sąlygas ir procedūras, jeigu Komisijos arba pirkimo organizatoriaus nuomone ji yra reikalinga.

### 36. Ministerija supaprastinto (išskyrus mažos vertės) pirkimo dokumentus, kuriuos įmanoma pateikti elektroninėmis priemonėmis, įskaitant technines specifikacijas, dokumentų paaiškinimus (patikslinimus), taip pat atsakymus į tiekėjų klausimus, skelbia Centrinėje viešųjų pirkimų informacinėje sistemoje (toliau – CVP IS) kartu su skelbimuapie pirkimą, atliekant apklausą –kvietimu pateikti pasiūlymus. Jeigu pirkimo dokumentų neįmanoma paskelbti CVP IS, Ministerija pirkimo dokumentus tiekėjui pateikia kitomis priemonėmis. Pirkimo dokumentai negali būti teikiami (skelbiami) anksčiau nei apie supaprastintą pirkimą paskelbta, apklausos atveju – pateikti kvietimai dalyvauti pirkimo procedūrose.

### 37. Pirkimo dokumentai tiekėjams teikiami nuo skelbimo apie pirkimą paskelbimo ar kvietimo išsiuntimo tiekėjams dienos iki pasiūlymų pateikimo termino, nustatyto pirkimo dokumentuose, pabaigos. Kai pirkimo dokumentai skelbiami CVP IS, papildomai tiekėjams jie gali būti neteikiami.

### 38. Tiekėjas gali paprašyti, kad Ministerija paaiškintų pirkimo dokumentus. Ministerija atsako į kiekvieną tiekėjo rašytinį prašymą paaiškinti pirkimo dokumentus, jeigu prašymas gautas ne vėliau kaip prieš 4 darbo dienas iki pirkimo pasiūlymų pateikimo termino pabaigos. Į gautą prašymą atsakoma ne vėliau kaip per 3 darbo dienas nuo jo gavimo dienos. Ministerija, atsakydama į tiekėjo prašymą, paaiškinimus kartu siunčia ir visiems kitiems tiekėjams, kuriems ji pateikė pirkimo dokumentus (jeigu pirkimas vykdomas CVP IS priemonėmis – visiems kitiems prie pirkimo CVP IS prisijungusiems tiekėjams), bet nenurodo, iš ko gavo prašymą teikti paaiškinimą. Jei pirkimo dokumentai buvo skelbti internete, ten pat paskelbiami pirkimo dokumentų paaiškinimai. Atsakymas turi būti siunčiamas taip, kad tiekėjas jį gautų ne vėliau kaip likus 1 darbo dienai iki pasiūlymų pateikimo termino pabaigos.

### 39. Ministerija, nesibaigus pasiūlymų pateikimo terminui, gali savo iniciatyva paaiškinti (patikslinti) pirkimo dokumentus. Jei reikia, tikslinama ir paskelbta informacija. Paaiškinimai (patikslinimai) turi būti išsiųsti (paskelbti) likus pakankamai laiko iki pasiūlymų pateikimo termino pabaigos.

### 40. Jeigu Ministerija rengia susitikimą su tiekėju, Komisija ar pirkimų organizatorius surašo šio susitikimo protokolą. Protokole fiksuojami visi šio susitikimo metu pateikti klausimai dėl pirkimo dokumentų ir atsakymai į juos. Protokolo išrašas laikomas pirkimo dokumentų paaiškinimu, kuris turi būti pateiktas tiekėjams Taisyklių 38 punkte nustatyta tvarka.

### 41. Jeigu pirkimo dokumentus paaiškinusi (patikslinusi) Ministerija jų negali pateikti Taisyklių 38 ar 39punkte nustatytais terminais, ji privalo pratęsti pasiūlymų pateikimo terminą. Šis terminas nukeliamas protingumo kriterijų atitinkančiam laikui, per kurį tiekėjai, rengdami pasiūlymus, galėtų atsižvelgti į šiuos paaiškinimus (patikslinimus) ir tinkamai parengti pasiūlymus. Ministerija turi atsižvelgti į tai, kad paaiškinus (patikslinus) pirkimo dokumentus (pavyzdžiui, sumažinus tiekėjų kvalifikacijos reikalavimus), gali atsirasti naujų tiekėjų, norinčių dalyvauti pirkime, todėl pasiūlymų pateikimo terminą reikėtų nustatyti tokį, kad šie tiekėjai spėtų susipažinti su pirkimo dokumentais ir parengti pasiūlymus.

### 42. Jeigu pirkimo dokumentai skelbiami CVP IS, ten pat skelbiama apie pirkimo dokumentų paaiškinimus (patikslinimus) ir prireikus pratęsiamą pasiūlymų pateikimo terminą. Jeigu pirkimo dokumentai neskelbiami CVP IS, pranešimai apie pirkimo dokumentų paaiškinimus (patikslinimus) ir, prireikus, pratęstą pasiūlymų pateikimo termino pratęsimą išsiunčiami visiems tiekėjams, kuriems buvo pateikti pirkimo dokumentai. Viešųjų pirkimų įstatymo 86 straipsnyje nurodytuose šaltiniuose apie pasiūlymų pateikimo termino nukėlimą galima neskelbti, jeigu nekeičiama kita skelbime apie supaprastintą pirkimą paskelbta informacija ir jeigu nepaskelbus apie pasiūlymų pateikimo termino nukėlimą nebus pažeisti pirkimų principai.

## PASIŪLYMŲ RENGIMO REIKALAVIMAI

### 43. Pirkimo dokumentuosenustatant pasiūlymų rengimo ir pateikimo reikalavimus gali būti nurodyta, kad:

### 43.1. pasiūlymas turi būti pateikiamas raštu ir pasirašyti tiekėjo ar jo įgalioto asmens, o elektroninėmis priemonėmis teikiamas pasiūlymas – pateiktas su saugiu elektroniniu parašu, atitinkančiu Lietuvos Respublikos elektroninio parašo įstatymo nustatytus reikalavimus (Žin., 2000, Nr. 61-1827);

### 43.2. pasiūlymai, išskyrus teikiamus elektroninėmis priemonėmis, turi būti pateikiami užklijuotame voke, ant kurio turi būti užrašytas pirkimo pavadinimas, tiekėjo pavadinimas ir adresas, nurodoma „neatplėšti iki ...“ (pasiūlymų pateikimo termino pabaigos);

### 43.3. jeigu Ministerija numato pasiūlymus vertinti pagal ekonomiškai naudingiausio pasiūlymo vertinimo kriterijų, tiekėjai pasiūlymo kainą turi pateikti viename užklijuotame voke, o likusias pasiūlymo dalis (techninius pasiūlymo duomenis ir kitą informaciją bei dokumentus) – kitame užklijuotame voke. Abu vokai turi būti įdėti į bendrą voką, jis turi būti užklijuotas, ant jo užrašomas pirkimo pavadinimas, tiekėjo pavadinimas ir adresas, nurodoma „neatplėšti iki ...“ (pasiūlymų pateikimo termino pabaigos). Reikalavimas pasiūlymą pateikti dviejuose vokuose gali būti netaikomas, jeigu yra vykdomos derybos arba kai pateikti pasiūlymą kviečiamas vienas tiekėjas;

### 43.4. jeigu Ministerija pirkimą atlieka ne CVP IS priemonėmis, pasiūlymo (atskirų pasiūlymo dalių) lapai turi būti sunumeruoti, susiūti siūlu, kuris neleistų nepažeidžiant susiuvimo į pasiūlymą įdėti naujų, išplėšti esančių lapų ar jų pakeisti. Tokiu atveju gali būti reikalaujama, kad pasiūlymo paskutiniojo lapo antroje pusėje siūlas būtų užklijuojamas popieriaus lapeliu, ant kurio pasirašytų tiekėjas arba jo įgaliotas asmuo. Gali būti reikalaujama pasiūlymo paskutinio lapo pusėje nurodyti pasirašančiojo asmens vardą, pavardę ir pareigas, pasiūlymo lapų skaičių. Pasiūlymo galiojimo užtikrinimą patvirtinantis dokumentas neįsiuvamas ir nenumeruojamas, tačiau kartu su kitais pasiūlymo lapais turi būti įsiūta ir sunumeruota pasiūlymo galiojimą užtikrinančio dokumento kopija;

### 43.5. tiekėjas gali pateikti tik vieną pasiūlymą (po vieną pasiūlymą kiekvienai pirkimo daliai), išskyrus atvejus, kai pirkimo dokumentuose leidžiama pateikti alternatyvius pasiūlymus. Jeigu pirkimas suskirstytas į atskiras dalis, pagrįstais atvejais gali būti nurodyta, kad tiekėjas gali teikti pasiūlymą tik vienai, kelioms ar visoms pirkimo dalims.

## TECHNINĖ SPECIFIKACIJA

### 44. Ministerija, atlikdama supaprastintus (išskyrus mažos vertės) pirkimus**,** techninę specifikaciją rengia vadovaudamasi Viešųjų pirkimų įstatymo 25 straipsnyje nustatytais reikalavimais. Ministerija, atlikdama mažos vertės pirkimus, gali nesivadovauti minėtame straipsnyje nustatytais reikalavimais, tačiau bet kuriuo atveju ji turi užtikrinti Viešųjų pirkimų įstatymo 3 straipsnyje nurodytų principų laikymąsi.

### 45.Kiekviena perkama prekė, paslauga ar darbai turi būti aprašyti aiškiai ir nedviprasmiškai, aprašymas negali diskriminuoti tiekėjų bei turi užtikrinti jų konkurenciją.

### 46. Techninė specifikacija nustatoma nurodant standartą, techninį reglamentą ar normatyvą, nurodant pirkimo objekto funkcines savybes ar apibūdinant norimą rezultatą arba šių būdų deriniu.

### 47. Rengiant techninę specifikaciją, nurodomos pirkimo objekto arba pirkimo objekto panaudojimo tikslo ir sąlygų savybės (pvz., našumas, matmenys, energijos suvartojimas, norima gauti nauda naudojant pirkimo objektą ir pan.) ir reikalavimų šioms savybėms reikšmės. Reikšmės nurodomos ribiniais dydžiais („ne daugiau kaip ....“, „ne mažiau kaip ....“) arba reikšmių diapazonais („nuo .... iki....“). Tik pagrįstais atvejais reikšmės gali būti nurodomos tiksliai („turi būti lygu ...“).

### 48.Jeigu kartu su paslaugomis perkamos prekės ir (ar) darbai, su prekėmis – paslaugos ir (ar) darbai, o su darbais – prekės ir (ar) paslaugos, techninėje specifikacijoje atitinkamai nustatomi reikalavimai ir kartu perkamoms prekėms, darbams ar paslaugoms.

### 49. Jei leidžiama pateikti alternatyvius pasiūlymus, nurodomi minimalūs reikalavimai, kuriuos šie pasiūlymai turi atitikti. Alternatyvūs pasiūlymai negali būti priimami, pasiūlymus vertinant pagal mažiausios kainos kriterijų.

### 50. Rengiant techninę specifikaciją, negalima nurodyti konkrečios prekės, gamintojo ar tiekimo šaltinio, gamybos proceso, prekės ženklo, patento, kilmės šalies, išskyrus atvejus, kai neįmanoma tiksliai ir suprantamai apibūdinti pirkimo objekto. Šiuo atveju privaloma nurodyti, kad savo savybėmis lygiaverčiai pirkimo objektai yra priimtini**,** įrašant žodžius „arba lygiavertis”.

### 51. Prekių, paslaugų ar darbų, nurodytų Produktų, kurių viešiesiems pirkimams taikytini aplinkos apsaugos kriterijai, sąrašuose, patvirtintuose Lietuvos Respublikos aplinkos ministro 2011 m. birželio 28 d. įsakymu D1-508 (Žin., 2011, Nr. 84-4110), techninė specifikacija turi apimti šiems produktams nustatytus aplinkos apsaugos kriterijus. Prekių, nurodytų Prekių, išskyrus kelių transporto priemones, kurioms viešųjų pirkimų metu taikomi energijos vartojimo efektyvumo reikalavimai, ir šių prekių energijos vartojimo efektyvumo reikalavimų sąraše, patvirtintame Lietuvos Respublikos energetikos ministro 2011 m. spalio 27 d. įsakymu Nr. 1-266 (2011, Nr. 131-6249), techninė specifikacija turi apimti energijos vartojimo efektyvumo reikalavimus, o įsigyjant kelių transporto priemones, jų techninė specifikacija Energijos vartojimo efektyvumo ir aplinkos apsaugos reikalavimų, taikomų įsigyjant kelių transporto priemones, nustatymo ir atvejų, kada juos privaloma taikyti, tvarkos apraše, patvirtintame Lietuvos Respublikos susisiekimo ministro 2011 m. vasario 21 d. įsakymu Nr. 3-100 (Žin., 2011, Nr. 23-1110), nustatytais atvejais turi apimti šiame tvarkos sąraše nustatytus energijos vartojimo efektyvumo ir aplinkos apsaugos reikalavimus.

### 52. Atitikčiai teisės aktuose nustatytiems prekių, darbų ar paslaugų privalomiesiems techniniams reikalavimams pagrįsti gali būti paprašyta pateikti oficialių institucijų išduotus dokumentus (jei tokie išduodami).

### 53. Pirkimo dokumentuose gali būti reikalaujama pateikti tiekėjo tiekiamų prekių, atliekamų darbų ar teikiamų paslaugų aprašymus, pavyzdžius ar nuotraukas, taip pat gali būti nurodytas reikalavimas leisti apžiūrėti pirkimo objektą.

### 54. Ministerija iš anksto skelbia supaprastintų (išskyrus mažos vertės) pirkimų techninių specifikacijų projektus. Techninių specifikacijų projektai skelbiami ir dėl šių projektų gautos pastabos ir pasiūlymai įvertinami Viešųjų pirkimų tarnybos nustatyta tvarka.

## TIEKĖJŲ KVALIFIKACIJOS PATIKRINIMAS

### 55. Siekiant įsitikinti, ar tiekėjas bus pajėgus įvykdyti pirkimo sutartį, vadovaujantis Viešųjų pirkimų įstatymo 32–38 straipsnių nuostatomis ir atsižvelgiant į Tiekėjų kvalifikacijos vertinimo metodines rekomendacijų, patvirtintų Viešųjų pirkimų tarnybos direktoriaus 2003 m. spalio 20 d. įsakymu Nr. 1S-100 (Žin., 2003, Nr. 103-4623; 2009, Nr. 39-1505), bei Viešųjų pirkimų tarnybos direktoriaus 2010 m. balandžio 15 d. įsakymą Nr. 1S-54 „Dėl atvejų, kada vietoj kvalifikaciją patvirtinančių dokumentų perkančioji organizacija gali prašyti tiekėjų pateikti jos nustatytos formos pirkimo dokumentuose nurodytų minimalių kvalifikacinių reikalavimų atitikties deklaraciją, nustatymo“ (Žin., 2010, Nr. 46-2231), pirkimo dokumentuose nustatomi tiekėjų kvalifikacijos reikalavimai ir vykdomas tiekėjų kvalifikacijos patikrinimas.

### 56. Tiekėjų kvalifikacijos neprivaloma tikrinti, kai:

### 56.1. pirkimas atliekamas apklausos būdu;

### 56.2. atliekamas mažos vertės pirkimas.

 57. Jei Ministerija tikrina tiekėjų kvalifikaciją, visais atvejais privalo patikrinti, ar nėra Viešųjų pirkimų įstatymo 33 straipsnio 1 dalyje nustatytų sąlygų. Visi kiti kvalifikacijos reikalavimai gali būti laisvai pasirenkami**.**

## PASIŪLYMŲ NAGRINĖJIMAS IR VERTINIMAS

### 58. Pasiūlymai turi būti priimami laikantis pirkimo dokumentuose nurodytos tvarkos. Pavėluotai gauti vokai su pasiūlymais neatplėšiami ir grąžinami juos pateikusiems tiekėjams. Neužklijuotuose, turinčiuose mechaninių ar kitokių pažeidimų, galinčių kelti abejonių dėl pasiūlymų slaptumo, vokuose pateikti pasiūlymai nepriimami ir grąžinami juos pateikusiems tiekėjams.

### 59. Vokus su pasiūlymais atplėšia, pasiūlymus nagrinėja ir vertina supaprastintą pirkimą atliekanti Komisija arba pirkimų organizatorius.

### 60. Vokai su pasiūlymais atplėšiami Komisijos posėdyje. Posėdis vyksta pirkimo dokumentuose nurodytoje vietoje, prasideda nurodytą dieną, valandą ir minutę. Nustatytu laiku turi būti atplėšti visi vokai su pasiūlymais, gauti nepasibaigus jų pateikimo terminui. Pradinis susipažinimas su elektroninėmis priemonėmis gautais pasiūlymais yra prilyginamas vokų atplėšimui. Kai pirkimas atliekamas supaprastinto atviro konkurso būdu, vokų atplėšimo procedūroje turi teisę dalyvauti visi pasiūlymus pateikę tiekėjai arba jų atstovai. Kai supaprastintam pirkimui pasiūlymus leidžiama pateikti vien tik CVP IS priemonėmis, tiekėjų atstovai į vokų atplėšimo posėdį nekviečiami, o su vokų atplėšimo metu skelbtina informacija jie supažindinami CVP IS priemonėmis.

### 61. Jeigu pasiūlymus buvo prašoma pateikti dviejuose vokuose, vokai su pasiūlymais turi būti atplėšiami dviejuose Komisijos posėdžiuose. Pirmajame posėdyje atplėšiami tik tie vokai, kuriuose yra pateikti techniniai pasiūlymo duomenys ir kita informacija bei dokumentai, antrame posėdyje – vokai, kuriuose nurodytos kainos. Antrasis posėdis gali įvykti tik tada, kai Ministerija patikrina, ar tiekėjų kvalifikacija ir pateiktų pasiūlymų techniniai duomenys atitinka pirkimo dokumentuose keliamus reikalavimus, ir pagal pirkimo dokumentuose nustatytus reikalavimus įvertina pasiūlymų techninius duomenis. Apie šio patikrinimo ir įvertinimo rezultatus Ministerija privalo raštu pranešti visiems dalyviams ir kartu nurodyti antro vokų su pasiūlymais atplėšimo posėdžio laiką ir vietą. Jeigu Ministerija, patikrinusi ir įvertinusi pirmame voke tiekėjo pateiktus duomenis, atmeta jo pasiūlymą, neatplėštas vokas su pasiūlyta kaina saugomas kartu su kitais tiekėjo pateiktais dokumentais Viešųjų pirkimų įstatymo 21 straipsnyje nustatyta tvarka.

### 62. Atplėšus voką, pasiūlymo paskutinio lapo antroje pusėje pasirašo posėdyje dalyvaujantys Komisijos nariai. Ši nuostata netaikoma, kai pasiūlymas perduodamas elektroninėmis priemonėmis.

### 63. Komisija vokų atplėšimo procedūros rezultatus įformina protokolu.

### 64. Vokų su pasiūlymais atplėšimo procedūroje dalyvaujantiems tiekėjams ar jų atstovams pranešama ši informacija:

### 64.1. pasiūlymą pateikusio tiekėjo pavadinimas, voko numeris, o kai pasiūlymai pateikiami elektroninėmis priemonėmis – pasiūlymo pateikimo laikas (data, valanda, minutė);

### 64.2. kai pasiūlymai vertinami pagal mažiausios kainos kriterijų, – pasiūlyme nurodyta kaina;

### 64.3. kai pasiūlymai vertinami pagal ekonomiškai naudingiausio pasiūlymo vertinimo kriterijų, – pagrindinės techninės pasiūlymo charakteristikos ir pasiūlyme nurodyta kaina. Jeigu pageidauja nors vienas vokų su pasiūlymais atplėšimo procedūroje dalyvaujantis tiekėjas ar jo atstovas, turi būti paskelbtos visos pasiūlymų charakteristikos, į kurias bus atsižvelgta vertinant pasiūlymus. Kai pasiūlymai vertinami pagal ekonomiškai naudingiausio pasiūlymo vertinimo kriterijų ir prašoma pateikti pasiūlymus dviejuose vokuose, vokų su pasiūlymais, kuriuose yra techniniai pasiūlymo duomenys, atplėšimo procedūroje skelbiamos pagrindinės techninės pasiūlymo charakteristikos, o vokų su pasiūlymais, kuriuose nurodytos kainos, atplėšimo procedūroje – pasiūlyme nurodyta kaina;

### 64.4. kai reikalaujama:

### 64.4.1. ar yra pateiktas pasiūlymo galiojimo užtikrinimas;

### 64.4.2. ar pateiktas pasiūlymas yra susiūtas, sunumeruotas (netaikoma, kai pasiūlymas perduodamas elektroninėmis priemonėmis);

### 64.4.3. ar pasiūlymas paskutinio lapo antroje pusėje patvirtintas tiekėjo ar jo įgalioto asmens parašu, ar nurodytas pasirašančio asmens vardas, pavardė, pareigos bei pasiūlymą sudarančių lapų skaičius (netaikoma, kai pasiūlymas perduodamas elektroninėmis priemonėmis);

### 64.5. kai pasiūlymai pateikiami elektroninėmis priemonėmis, – ar pasiūlymas pateiktas Ministerijos nurodytomis elektroninėmis priemonėmis, ar iki pasiūlymų pateikimo termino pabaigos niekas negalėjo peržiūrėti pasiūlyme pateiktos informacijos, ar nebuvo užregistruota neteisėtos prieigos atvejų prie elektroninėmis priemonėmis pateiktų pasiūlymų.

### 65. Jei pirkimas susideda iš atskirų pirkimo dalių, Taisyklių 64.1–64.3 punktuose nurodyta informacija, o jei reikia, ir kita Taisyklių 64 punkte nurodyta informacija skelbiama dėl kiekvienos pirkimo dalies. Tokia informacija turi būti nurodoma ir vokų atplėšimo posėdžio protokole.

### 66. Vokų su pasiūlymais atplėšimo metu Komisija turi leisti posėdyje dalyvaujantiems suinteresuotiems tiekėjams ar jų įgaliotiems atstovams viešai ištaisyti pastebėtus jų pasiūlymo susiuvimo ar įforminimo trūkumus, kuriuos įmanoma ištaisyti posėdžio metu.

### 67. Apie vokų su pasiūlymais atplėšimo procedūrų metu paskelbtą informaciją raštu pranešama ir vokų atplėšimo procedūroje nedalyvaujantiems pasiūlymus pateikusiems tiekėjams, jeigu jie to pageidauja, išskyrus Taisyklių 60 punkte numatytą atvejį, kai su vokų atplėšimo metu paskelbta informacija supažindinami visi pasiūlymus CVP IS priemonėmis pateikę dalyviai. Kiekvienas vokų atplėšimo procedūroje dalyvaujantis tiekėjas ar jo atstovas turi teisę asmeniškai susipažinti su viešai perskaityta informacija, tačiau supažindindama su šia informacija Ministerija negali atskleisti tiekėjo pasiūlyme esančios konfidencialios informacijos.

### 68. Pasiūlymai nagrinėjami ir vertinami konfidencialiai, nedalyvaujant pasiūlymus pateikusiems tiekėjams ar jų atstovams.

### 69. Ministerija, nagrinėdama pasiūlymus:

### 69.1. pirkimo dokumentuose nustatyta tvarka tikrina tiekėjų pasiūlymuose pateiktų kvalifikacinių duomenų atitiktį pirkimo dokumentuose nustatytiems minimaliems kvalifikacijos reikalavimams. Jeigu nustatoma, kad tiekėjo pateikti kvalifikaciniai duomenys yra neišsamūs arba netikslūs, privaloma prašyti tiekėjo juos patikslinti;

### 69.2. tikrina, ar pasiūlymas atitinka pirkimo dokumentuose nustatytus reikalavimus;

### 69.3. radusi pasiūlyme nurodytos kainos apskaičiavimo klaidų, privalo paprašyti dalyvių per jos nurodytą terminą ištaisyti pasiūlyme pastebėtas aritmetines klaidas, nekeičiant vokų su pasiūlymais atplėšimo posėdžio metu paskelbtos kainos. Taisydamas pasiūlyme nurodytas aritmetines klaidas, dalyvis neturi teisės atsisakyti kainos sudėtinių dalių arba papildyti kainą naujomis dalimis. Jei dalyvis per Ministerijos nurodytą terminą neištaiso aritmetinių klaidų ir (ar) nepaaiškina pasiūlymo, jo pasiūlymas laikomas neatitinkančiu pirkimo dokumentuose nustatytų reikalavimų;

### 69.4. jeigu pasiūlyme nurodyta kaina, išreikšta skaičiais, neatitinka kainos, nurodytos žodžiais, teisinga laiko kainą, nurodytą žodžiais;

### 69.5. kai pateiktame pasiūlyme nurodoma neįprastai maža kaina, privalo pareikalauti, kad raštu pagrįstų siūlomą kainą. Siekdama įsitikinti, ar pateiktame pasiūlyme nurodyta kaina yra neįprastai maža, Ministerija vadovaujasi Viešųjų pirkimų tarnybos direktoriaus 2009 m. rugsėjo 30 d. įsakymu Nr. 1S-96 „Dėl pasiūlyme nurodytos prekių, paslaugų ar darbų neįprastai mažos kainos sąvokos apibrėžimo“ (Žin., 2009, Nr. 119-5131) bei Pasiūlyme nurodytos prekių, paslaugų ar darbų neįprastai mažos kainos pagrindimo rekomendacijomis, patvirtintomis Viešųjų pirkimų tarnybos direktoriaus 2009 m. lapkričio 10 d. įsakymu Nr. 1S-122 (Žin., 2009, Nr. 136-5965);

69.6. tikrina, ar pasiūlytos ne per didelės kainos.

### 70. Kilus klausimų dėl pasiūlymų turinio Ministerija gali prašyti, kad dalyviai pateiktų paaiškinimus nekeisdami pasiūlymo. Prireikus, tiekėjai ar jų atstovai gali būti kviečiami į Komisijos posėdį ir pranešama, į kokius klausimus jie turės atsakyti.

### 71. Ministerija atmeta pasiūlymą, jeigu:

### 71.1. tiekėjas neatitiko minimalių kvalifikacijos reikalavimų;

### 71.2. tiekėjas savo pasiūlyme pateikė netikslius ar neišsamius duomenis apie savo kvalifikaciją ir, Ministerijai paprašius, nepatikslino jų;

### 71.3. pasiūlymas neatitiko pirkimo dokumentuose nustatytų reikalavimų;

### 71.4. tiekėjas per perkančiosios organizacijos nurodytą terminą neištaisė aritmetinių klaidų ir (ar) nepaaiškino pasiūlymo;

### 71.5. buvo pasiūlyta neįprastai maža kaina ir tiekėjas Ministerijos prašymu raštu nepateikė raštiško kainos sudėtinių dalių pagrindimo arba kitaip nepagrindė neįprastai mažos kainos;

71.6. visų tiekėjų, kurių pasiūlymai neatmesti dėl kitų priežasčių, buvo pasiūlytos per didelės, Ministerijai nepriimtinos kainos;

### 71.7. tiekėjas pasiūlyme apie atitiktį nustatytiems reikalavimams pateikė melagingą informaciją, kurią perkančioji organizacija gali įrodyti bet kokiomis teisėtomis priemonėmis.

### 72. Dėl Taisyklių 71 punkte nurodytų priežasčių neatmesti pasiūlymai vertinami remiantis vienu iš šių kriterijų:

### 72.1. ekonomiškai naudingiausio pasiūlymo, kai pirkimo sutartis sudaroma su dalyviu, pateikusiu Ministerijai naudingiausią pasiūlymą, išrinktą pagal pirkimo dokumentuose nustatytus kriterijus, susijusius su pirkimo objektu, – paprastai kokybės, kainos, techninių privalumų, estetinių ir funkcinių charakteristikų, aplinkosaugos charakteristikų, eksploatavimo išlaidų, efektyvumo, garantinio aptarnavimo ir techninės pagalbos, pristatymo datos, pristatymo laiko arba užbaigimo laiko;

### 72.2. mažiausios kainos;

### 72.3. pagal Ministerijos pirkimo dokumentuose nustatytus su pirkimo objektu susijusius kriterijus, kurie negali nepagrįstai ir neobjektyviai riboti tiekėjų galimybių dalyvauti pirkime ar nesudaro išskirtinių sąlygų konkretiems tiekėjams, pažeidžiant Viešųjų pirkimų įstatymo 3 straipsnio 1 dalyje nustatytus principus.

### 73.Ministerija, pagal pirkimo dokumentuose nustatytus vertinimo kriterijus ir tvarką įvertinusi pateiktus dalyvių pasiūlymus, Viešųjų pirkimų įstatymo 32 straipsnio 8 dalyje nustatytu atveju patikrinusi tiekėjo, kurio pasiūlymas pagal vertinimo rezultatus gali būti pripažintas laimėjusiu, atitiktį minimaliems kvalifikaciniams reikalavimams, nustato pasiūlymų eilę ekonominio naudingumo mažėjimo arba kainų didėjimo tvarka (išskyrus atvejus, kai pasiūlymą pateikti kviečiamas tik vienas tiekėjas arba pasiūlymą pateikia tik vienas tiekėjas). Tais atvejais, kai vertinant ekonomiškai naudingiausio pasiūlymo vertinimo kriterijumi, kelių tiekėjų pasiūlymų ekonominis naudingumas yra vienodas, vertinant mažiausios kainos kriterijumi – kelių tiekėjų kaina yra vienoda, sudarant pasiūlymų eilę, pirmesnis į šią eilę įrašomas tiekėjas, kurio vokas su pasiūlymu įregistruotas anksčiausiai ar pasiūlymas elektroninėmis priemonėmis pateiktas anksčiausiai. Jei pirkimas atliekamas elektroninėmis priemonėmis, o dalį pasiūlymo galima pateikti voke (pvz., pasiūlymo galiojimo užtikrinantis dokumentas), tai pasiūlymo pateikimo laikas yra tuomet, kai gauta paskutinė jo dalis ir pirmesnis į pasiūlymų eilę įrašomas tas dalyvis, kuris pirmas pateikė visą pasiūlymą. Laimėjusiu pasiūlymu pripažįstamas pirmas pasiūlymų eilėje esantis pasiūlymas.

### 74. Atlikdama mažos vertės pirkimą Ministerija, pagal pirkimo dokumentuose nustatytus vertinimo kriterijus ir tvarką įvertinusi pateiktus dalyvių pasiūlymus, laimėjusiu pripažįsta ekonomiškai naudingiausią, mažiausios kainos arba vertinant pagal Ministerijos nustatytus, su pirkimo objektu susijusius, kriterijus geriausią pasiūlymą.

### 75. Tais atvejais, kai pasiūlymą pateikti kviečiamas tik vienas tiekėjas arba pasiūlymą pateikia tik vienas tiekėjas, jo pasiūlymas laikomas laimėjusiu, jeigu jis neatmestas pagal 71 punkto nuostatas.

## PIRKIMO SUTARTIS

### 76. Sudarant pirkimo sutartį privaloma vadovautis Viešųjų pirkimų įstatymo 18 straipsniu, mažos vertės pirkimų atveju neprivaloma vadovautis šio straipsnio 1, 2, 3 ir 6 dalių nuostatomis.

### 77. Tais atvejais, kai pirkimo sutartis sudaroma raštu, pirkimo iniciatorius, jeigu supaprastintą pirkimą atlieka Komisija, ar pirkimų organizatorius, atlikus pirkimo procedūras, parengia pirkimo sutarties projektą, suderina jį teisės aktų nustatyta tvarka, jeigu jis nebuvo parengtas ir suderintas kaip pirkimo dokumentų sudėtinė dalis, ir organizuoja pirkimo sutarties pasirašymą.

### 78.Ministerija sudaryti pirkimo sutartį siūlo tam dalyviui, kurio pasiūlymas pripažintas laimėjusiu. Dalyvis sudaryti pirkimo sutartį kviečiamas raštu (išskyrus atvejus, kai pirkimo sutartis sudaroma žodžiu). Kvietime sudaryti pirkimo sutartį, nepažeidžiant Taisyklių 79 punkto reikalavimų, nurodomas laikas, iki kada dalyvis turi pasirašyti pirkimo sutartį.

### 79. Pirkimo sutartis turi būti sudaroma nedelsiant, bet ne anksčiau negu pasibaigė Viešųjų pirkimų įstatyme nustatytas pirkimo sutarties atidėjimo terminas (toliau – atidėjimo terminas). Atidėjimo terminas gali būti netaikomas, kai:

### 79.1. vienintelis suinteresuotas dalyvis yra tas, su kuriuo sudaroma pirkimo sutartis, ir nėra suinteresuotų kandidatų;

### 79.2. kai pirkimo sutartis sudaroma preliminariosios sutarties pagrindu;

### 79.3. supaprastinto pirkimo sutarties vertė mažesnė kaip 10 tūkst. Lt (be PVM) arba kai pirkimo sutartis sudaroma atliekant mažos vertės pirkimą.

### 80. Tais atvejais, kai pirkimo sutartis sudaroma raštu, o tiekėjas, kuriam buvo pasiūlyta sudaryti pirkimo sutartį, raštu atsisako ją sudaryti, Ministerija siūlo sudaryti pirkimo sutartį tiekėjui, kurio pasiūlymas pagal nustatytą pasiūlymų eilę yra pirmas po tiekėjo, atsisakiusio sudaryti pirkimo sutartį. Atsisakymu sudaryti pirkimo sutartį taip pat laikomas bet kuris iš šių atvejų:

### 80.1. tiekėjas nepateikia pirkimo dokumentuose nustatyto pirkimo sutarties įvykdymo užtikrinimo (jei reikalaujama);

### 80.2. tiekėjas nepasirašo pirkimo sutarties iki Ministerijos nurodyto laiko;

### 80.3. tiekėjas atsisako sudaryti pirkimo sutartį pirkimo dokumentuose nustatytomis sąlygomis;

### 80.4. ūkio subjektų grupė, kurios pasiūlymas pripažintas geriausiu, neįgijo Ministerijos reikalaujamos teisinės formos;

### 80.5. tiekėjo pateikta Taisyklių 35.1 punkte nurodyta deklaracija yra melaginga.

### 81. Sudarant pirkimo sutartį, joje negali būti keičiama laimėjusio tiekėjo pasiūlymo kaina, derybų protokole ar po derybų pateiktame galutiniame pasiūlyme užfiksuota galutinė derybų kaina ir pirkimo dokumentuose bei pasiūlyme nustatytos pirkimo sąlygos (ar derybų protokole užfiksuotos pirkimo sąlygos).

### 82. Pirkimo sutartis sudaroma raštu, išskyrus atvejus, kai pirkimo sutartis gali būti sudaroma žodžiu. Pirkimo sutartyje, kai ji sudaroma raštu, turi būti nustatyta (išskyrus mažos vertės pirkimų atvejais):

### 82.1. sutarties šalių teisės ir pareigos;

### 82.2. perkamos prekės, paslaugos ar darbai, jeigu įmanoma, – tikslūs jų kiekiai;

### 82.3. kaina arba kainodaros taisyklės, nustatytos pagal Lietuvos Respublikos Vyriausybės arba jos įgaliotos institucijos patvirtintą metodiką;

### 82.4. atsiskaitymų ir mokėjimo tvarka;

### 82.5. prievolių įvykdymo terminai;

### 82.6. prievolių įvykdymo užtikrinimas;

### 82.7. ginčų sprendimo tvarka;

### 82.8. sutarties nutraukimo tvarka;

### 82.9. sutarties galiojimas;

### 82.10. jeigu sudaroma preliminarioji sutartis, – jai būdingos nuostatos;

### 82.11. subrangovai, subtiekėjai ar subteikėjai, jeigu vykdant sutartį jie pasitelkiami, ir jų keitimo tvarka.

### 83. Pirkimo sutartis gali būti sudaroma žodžiu, kai atliekami supaprastinti pirkimai, kurių sutarties vertė yra mažesnė kaip 10 tūkst. Lt (be PVM).

### 84. Pirkimo sutarties sąlygos pirkimo sutarties galiojimo laikotarpiu negali būti keičiamos, išskyrus tokias pirkimo sutarties sąlygas, kurias pakeitus nebūtų pažeisti Viešųjų pirkimų įstatymo 3 straipsnyje nustatyti principai bei tikslai ir kai tokiems pirkimo sutarties sąlygų pakeitimams yra gautas Viešųjų pirkimų tarnybos sutikimas. Viešųjų pirkimų tarnybos sutikimas nereikalingas, kai atlikus supaprastintą pirkimą sudarytos sutarties vertė yra mažesnė kaip 10 tūkst. Lt (be PVM) arba kai pirkimo sutartis sudaroma atlikus mažos vertės pirkimą.

## PRELIMINARIOJI SUTARTIS

### 85. Ministerija, atlikusi supaprastintą pirkimą, gali sudaryti preliminariąją sutartį. Tiek sudarydama preliminariąją sutartį, tiek jos pagrindu pagrindinę sutartį, Ministerija vadovaujasi Viešųjų pirkimų įstatymu ir Taisyklėmis.

### 86. Preliminarioji sutartis gali būti sudaroma tik raštu, ne ilgesniam kaip 4 metų laikotarpiui. Preliminariosios sutarties pagrindu sudaroma pagrindinė sutartis atliekant prekių ir paslaugų pirkimus, kurių pirkimo sutarties vertė yra mažesnė kaip 10 tūkst. Lt (be PVM), gali būti sudaroma žodžiu.

### 87. Pagrindinė sutartis preliminariosios sutarties pagrindu gali būti sudaroma iš karto, kai tiekėjas yra raštu (išskyrus pagrindinę sutartį, sudaromą žodžiu) informuojamas, kad jo pasiūlymas pripažintas laimėjusiu ir jis atrinktas sudaryti pagrindinę sutartį.

## SUPAPRASTINTŲ PIRKIMŲ BŪDAI IR JŲ PASIRINKIMO SĄLYGOS

### 88. Pirkimai atliekami šiais būdais:

### 88.1. supaprastinto atviro konkurso;

### 88.2. apklausos.

### 89. Pirkimas supaprastinto atviro konkurso būdu gali būti atliekamas visais atvejais, tinkamai apie jį paskelbus.

### 90. Apklausos būdu pirkimas gali būti atliekamas, kai pagal Viešųjų pirkimų įstatymą ir Taisyklėse nustatytas sąlygas apie supaprastintą pirkimą neprivaloma skelbti:

### 90.1. perkamos prekės, paslaugos ar darbai, kai:

### 90.1.1. pirkimas, apie kurį buvo skelbta, neįvyko, nes nebuvo gauta pasiūlymų;

### 90.1.2. atliekant pirkimą, apie kurį buvo skelbta, visi gauti pasiūlymai neatitiko pirkimo dokumentų reikalavimų arba buvo pasiūlytos per didelės Ministerijai nepriimtinos kainos, o pirkimo sąlygos iš esmės nekeičiamos ir į neskelbiamą pirkimą kviečiami visi pasiūlymus pateikę tiekėjai, atitinkantys Ministerijos nustatytus minimalius kvalifikacijos reikalavimus;

### 90.1.3. dėl įvykių, kurių Ministerija negalėjo iš anksto numatyti, būtina skubiai įsigyti reikalingų prekių, paslaugų ar darbų. Aplinkybės, kuriomis grindžiama ypatinga skuba, negali priklausyti nuo Ministerijos;

### 90.1.4. atliekami mažos vertės pirkimai, kurių pirkimo sutarties vertė neviršija 60 tūkst. litų (be PVM);

### 90.1.5. dėl techninių, meninio kūrinio sukūrimo arba įsigijimo ar dėl objektyvių aplinkybių, patentų, kitų intelektinės nuosavybės teisių ar kitų išimtinių teisių apsaugos tik konkretus tiekėjas gali patiekti reikalingas prekes, pateikti paslaugas ar atlikti darbus ir kai nėra jokios kitos alternatyvos;

### 90.2. perkamos prekės ir paslaugos:

### 90.2.1. Ministerija pagal ankstesnę sutartį iš tam tikro tiekėjo pirko prekių arba paslaugų ir nustatė, kad iš jo tikslinga pirkti papildomai, techniniu požiūriu derinant su jau turimomis prekėmis ir suteiktomis paslaugomis, ir jeigu ankstesnieji pirkimai buvo efektyvūs, iš esmės nesikeičia prekių ar paslaugų kainos ir kitos sąlygos, o alternatyvūs pirkimai dėl techninio nesuderinamumo su ankstesniaisiais būtų nepriimtini, nes Ministerijai įsigijus skirtingų techninių charakteristikų prekių ar paslaugų, ji negalėtų naudotis anksčiau pirktomis prekėmis ar paslaugomis ar patirtų didelių nuostolių. Jeigu papildomai perkamų prekių ar paslaugų kaina viršija 30 procentų ankstesnės pirkimų kainos, turi būti atliekama ekspertizė dėl papildomai perkamų prekių ar paslaugų techninių charakteristikų suderinamumo;

### 90.2.2. prekių ir paslaugų, skirtų Lietuvos Respublikos diplomatinėms atstovybėms, konsulinėms įstaigoms užsienyje ir Lietuvos Respublikos atstovybėms prie tarptautinių organizacijų, kariniams atstovams ir specialiesiems atašė, pirkimams užsienyje;

### 90.2.3. prekės ir paslaugos yra perkamos naudojant reprezentacinėms išlaidoms skirtas lėšas;

### 90.3. perkamos prekės, kai:

### 90.3.1. perkamos prekės gaminamos tik mokslo, eksperimentavimo, studijų ar techninio tobulinimo tikslais, nesiekiant gauti pelno arba padengti mokslo ar tobulinimo išlaidų;

### 90.3.2. prekių biržoje perkamos kotiruojamos prekės;

### 90.3.3. perkami muziejų eksponatai, archyviniai ir bibliotekiniai dokumentai, prenumeruojami laikraščiai ir žurnalai;

### 90.3.4. ypač palankiomis sąlygomis perkama iš bankrutuojančių, likviduojamų ar restruktūrizuojamų ūkio subjektų;

### 90.3.5. prekės perkamos iš valstybės rezervo;

### 90.4. perkamos paslaugos, kai:

### 90.4.1. perkamos licencijos naudotis bibliotekiniais dokumentais ar duomenų (informacinėmis) bazėmis;

### 90.4.2. perkamos teisėjų, prokurorų, profesinės karo tarnybos karių, Ministerijos valstybės tarnautojų ir (ar) pagal darbo sutartį dirbančių darbuotojų mokymo paslaugos;

### 90.4.3. perkamos literatūros, mokslo ir meno kūrinių autorių, atlikėjų ar jų kolektyvo paslaugos, taip pat mokslo, kultūros ir meno sričių projektų vertinimo ir pretendentų gauti teisės aktų nustatyta tvarka įsteigtas premijas veiklos šiose srityse vertinimo paslaugos;

### 90.4.4. perkamos ekspertų komisijų, komitetų, tarybų, kurių sudarymo tvarką nustato Lietuvos Respublikos įstatymai, narių teikiamos nematerialaus pobūdžio (intelektinės) paslaugos;

### 90.4.5. perkamos mokslo ir studijų institucijų mokslo, studijų programų, meninės veiklos, taip pat šių institucijų steigimo ekspertinio vertinimo paslaugos;

### 90.5. perkamos paslaugos ir darbai, kai:

### 90.5.1. dėl aplinkybių, kurių nebuvo galima numatyti, paaiškėja, kad reikia papildomų darbų arba paslaugų, neįrašytų į sudarytą pirkimo sutartį, tačiau be kurių negalima užbaigti sutarties vykdymo. Tokia pirkimo sutartis gali būti sudaroma tik su tuo tiekėju, su kuriuo buvo sudaryta pradinė pirkimo sutartis, o jos ir visų kitų papildomai sudarytų pirkimo sutarčių kaina neturi viršyti 30 procentų pradinės pirkimo sutarties kainos;

### 90.5.2. perkant iš esamo tiekėjo naujas paslaugas ar darbus, tokius pat, kokie buvo pirkti pagal ankstesnę pirkimo sutartį, su sąlyga, kad ankstesnioji sutartis buvo sudaryta skelbiant apie pirkimą ir kurį skelbiant buvo atsižvelgta į tokių papildomų pirkimų vertę, galimybė pirkti papildomai buvo nurodyta pirkimo skelbime, o visi minimi pirkimai skirti tam pačiam projektui vykdyti. Papildomų pirkimų metu sudaromų pirkimo sutarčių trukmė negali būti ilgesnė kaip 3 metai skaičiuojant nuo pradinės pirkimo sutarties sudarymo momento.

## SUPAPRASTINTAS ATVIRAS KONKURSAS

### 91. Vykdant supaprastintą atvirą konkursą, dalyvių skaičius neribojamas. Apie pirkimą skelbiama Taisyklių 28 punkte nustatyta tvarka.

### 92. Supaprastintame atvirame konkurse gali būti numatytos derybos tarp Ministerijos ir dalyvių, kurių kvalifikacija atitinka pirkimo dokumentuose nustatytus reikalavimus. Tuo atveju Ministerija pirkimo dokumentuose nurodo, kokiais atvejais gali būti deramasi, ir derėjimosi tvarką.

### 93. Pasiūlymų pateikimo terminas negali būti trumpesnis negu 7 darbo dienos nuo skelbimo apie supaprastintą pirkimą paskelbimo CVP IS dienos, mažos vertės pirkimų atveju – 3 darbo dienos nuo paskelbimo CVP IS dienos.

## APKLAUSA

### 94. Apie pirkimą, atliekamą apklausos būdu, viešai neskelbiama. Vykdant supaprastintą pirkimą apklausos būdu, kreipiamasi į vieną ar kelis tiekėjus ir prašoma pateikti pasiūlymus pagal Ministerijos keliamus reikalavimus. Apklausti reikia ne mažiau kaip 3 tiekėjus. Taisyklių 95 punkte nustatytais atvejais galima apklausti mažiau tiekėjų, o Taisyklių 96 punkte nustatytais atvejais – vieną pasirinktą tiekėją.

### 95. Apklausiami mažiau kaip 3 tiekėjai gali būti tik šiais atvejais:

### 95.1. pirkimų organizatorius arba Komisija išsiaiškina, kad rinkoje yra mažiau tiekėjų, kurie gali tiekti reikalingas prekes, suteikti paslaugas ar atlikti darbus;

### 95.2. didesnio tiekėjų skaičiaus apklausa reikalautų neproporcingai didelių pirkimų organizatoriaus arba Komisijos pastangų, laiko ir (ar) lėšų sąnaudų;

### 95.3. perkama iš neįgaliųjų socialinių įmonių, socialinių įmonių, įmonių, kuriose dirba daugiau kaip 50 procentų nuteistųjų, atliekančių arešto, terminuoto laisvės atėmimo ir laisvės atėmimo iki gyvos galvos bausmes, arba įmonių, kurių dalyviai yra sveikatos priežiūros įstaigos ir kuriose darbo terapijos pagrindais dirba ne mažiau kaip 50 procentų pacientų, jų pagamintos prekės, teikiamos paslaugos ar atliekami darbai, jei reikalingų prekių, paslaugų ar darbų sąrašus CVP IS paskelbė mažiau nei trys įmonės;

### 95.4. esant kitoms objektyviai pateisinamoms aplinkybėms, dėl kurių neįmanoma apklausti daugiau tiekėjų. Šios aplinkybės negali priklausyti nuo Ministerijos darbuotojų delsimo arba neveiklumo.

### 96. Vienas tiekėjas, tiesiogiai kreipiantis į jį pateikti pasiūlymą ar sudaryti sutartį, gali būti apklausiamas šiais atvejais:

### 96.1. yra tik vienas konkretus tiekėjas, kuris gali patiekti reikalingas prekes, suteikti paslaugas ar atlikti darbus, ir nėra jokios kitos priimtinos alternatyvos;

### 96.2. už prekes ar paslaugas atsiskaitoma pagal patvirtintus tarifus (pvz., už šaltą vandenį, dujas ir pan.);

### 96.3. kai perkamų prekių, paslaugų ar darbų įkainiai yra patvirtinti Lietuvos Respublikos įstatymais ar kitais teisės aktais;

### 96.4. dėl įvykių, kurių Ministerija negalėjo iš anksto numatyti, būtina skubiai įsigyti reikalingų prekių, paslaugų ar darbų. Aplinkybės, kuriomis grindžiama ypatinga skuba, negali priklausyti nuo Ministerijos;

### 96.5. numatomos sudaryti sutarties vertė perkant prekes ar paslaugas neviršija 5 tūkst. litų (be PVM), perkant darbus – 7 tūkst. litų (be PVM). Pirkimai neturi būti dirbtinai skaidomi į dalis, siekiant išvengti taikyti kitas Taisyklių nuostatas;

### 96.6. egzistuoja trumpalaikės sąlygos, suteikiančios galimybę Ministerijai reikalingas prekes, paslaugas ar darbus įsigyti už daug mažesnę nei rinkos kainą. Šios sąlygos privalo būti nurodytos pirkimo pažymoje arba, jei Taisyklių nustatytais atvejais tokia pažyma nerengiama, kituose Pirkimų skyriui perduodamuose dokumentuose;

### 96.7. ypač palankiomis kainomis prekės perkamos iš bankrutuojančių, likviduojamų, restruktūrizuojamų ar sustabdžiusių veiklą ūkio subjektų, šios aplinkybės privalo būti nurodytos pirkimo pažymoje arba, jei Taisyklių nustatytais atvejais tokia pažyma nerengiama, kituose Pirkimų skyriui perduodamuose dokumentuose;

### 96.8. prekės ir paslaugos yra perkamos naudojant reprezentacinėms išlaidoms skirtas lėšas ir perkamas objektas pasižymi meninėmis ar išskirtinėmis savybėmis;

### 96.9. apklausa atliekama po supaprastinto pirkimo, apie kurį buvo paskelbta ir kuris neįvyko, nes nebuvo gauta pasiūlymų;

### 96.10. Ministerija raštu kreipėsi į ne mažiau kaip 3 tiekėjus su prašymu pateikti pasiūlymą, tačiau nė vienas iš tiekėjų pasiūlymo nepateikė arba visų tiekėjų pateiktuose pasiūlymuose nurodytos kainos buvo per didelės ir nepriimtinos Ministerijai. Tokiu atveju pateikti pasiūlymą ar sudaryti sutartį turi būti kreipiamasi į kitą (dar neapklaustą) tiekėją;

### 96.11. perkamos Ministerijos darbuotojų mokymo ir kvalifikacijos tobulinimo paslaugos;

### 96.12. perkamos teisinės–konsultacinės paslaugos;

### 96.13. prenumeruojami laikraščiai ir žurnalai ir (ar) kita periodinė literatūra;

### 96.14. perkamos licencijos naudotis bibliotekiniais dokumentais ar duomenų (informacinėmis) bazėmis;

### 96.15. perkamos sausumos, vandens ar oro transporto paslaugos;

### 96.16. perkamos literatūros, mokslo ir meno kūrinių autorių, atlikėjų ar jų kolektyvo paslaugos;

### 96.17. knygos, vadovėliai ir kita mokomoji literatūra;

### 96.18. perkamos gėlės, vainikai;

### 96.19. perkamos svečių maitinimo ar apgyvendinimo paslaugos;

### 96.20. perkami muziejų eksponatai;

### 96.21. perkamos patalpų apsaugos paslaugos;

### 96.22. perkamos komunalinės paslaugos ir pan.;

### 96.23. perkamos ekspertų komisijų, komitetų, tarybų, kurių sudarymo tvarką nustato Lietuvos Respublikos įstatymai, narių teikiamos nematerialaus pobūdžio (intelektinės) paslaugos;

### 96.24. Ministerija pagal ankstesnę sutartį iš kurio nors tiekėjo pirko prekių arba paslaugų ir nustatė, kad iš jo tikslinga pirkti papildomai, techniniu požiūriu derinant su jau turimomis prekėmis ir suteiktomis paslaugomis, ir jeigu ankstesnieji pirkimai buvo efektyvūs. Tokių papildomų pirkimų bendra vertė negali viršyti 30 procentų pradinės sutarties vertės;

### 96.25. dėl aplinkybių, kurių nebuvo galima numatyti, paaiškėja, kad yra reikalingi papildomi darbai arba paslaugos, kurie nebuvo įrašyti į sudarytą pirkimo sutartį, tačiau be kurių negalima užbaigti sutarties vykdymo. Papildoma pirkimo sutartis gali būti sudaroma tik su tuo tiekėju, su kuriuo buvo sudaryta pradinė pirkimo sutartis, o jos ir visų kitų papildomai sudarytų sutarčių kaina neturi viršyti 30 procentų pradinės pirkimo sutarties kainos;

### 96.26. esant kitoms, objektyviai pateisinamoms aplinkybėms, dėl kurių neįmanoma apklausti daugiau nei vieno tiekėjo. Šios aplinkybės nurodomos pirkimo pažymoje arba, jei Taisyklių nustatytais atvejais tokia pažyma nerengiama, kituose Pirkimų skyriui perduodamuose dokumentuose.

### 97. Atliekant apklausą galima derėtis. Tuo atveju Ministerija pirkimo dokumentuose, išskyrus atvejus, kai atliekant mažos vertės pirkimus pirkimo dokumentai yra nerengiami, nurodo, kokiais atvejais gali būti deramasi, ir derėjimosi tvarką. Derybų metu tiekėjai neturi būti diskriminuojami jiems pateikiant skirtingą informaciją ar kaip nors kitaip ribojant atskirų tiekėjų galimybes pagerinti savo pasiūlymus.

## MAŽOS VERTĖS PIRKIMŲ YPATUMAI

### 98. Mažos vertės pirkimai gali būti atliekami visais Taisyklėse nustatytais supaprastintų pirkimų būdais, atsižvelgiant į šių būdų pasirinkimo sąlygas.

### 99. Jei numatoma pirkimo sutarties vertė neviršija 60 tūkst. Lt (be PVM), apie atliekamą mažos vertės pirkimą viešai gali būti neskelbiama. Jei skelbiama viešai, skelbiama CVP IS. Skelbime (arba kartu su skelbimu pateiktuose pirkimo dokumentuose) pateikiamos su mažos vertės pirkimu susijusios pirkimo sąlygos. Nustatant pasiūlymų pateikimo terminą, atsižvelgiama į tai, ar CVP IS arba Ministerijos interneto svetainėje yra paskelbtos ir laisvai prieinamos visos pirkimo sąlygos, ar tiekėjų prašoma pateikti informaciją apie kvalifikaciją, kokio sudėtingumo yra pirkimo objektas ir kitas aplinkybes.

### 100. Tiekėjai apklausiami (kreipiamasi į tiekėjus, pateikiami pasiūlymai) žodžiu arba raštu. Taip pat galima pasinaudoti viešai tiekėjų pateikta informacija (pvz., katalogais, reklama internete ir kt.) apie siūlomas prekes, paslaugas, darbus. Toks informacijos gavimas prilyginamas žodinei tiekėjų apklausai. Sprendimą dėl apklausos formos priima pirkimų organizatorius arba Komisija.

### 101. Apklausa žodžiu gali būti atliekama, kai:

### 101.1. numatoma pirkimo sutarties vertė neviršija 60 tūkst. Lt (be PVM) ir pirkimo objektą sudaro prekės, paslaugos ar darbai, kuriuos apibūdinti galima išsamiais, nuosekliais ir nedviprasmiškais terminais, o sutartis bus sudaroma su mažiausią kainą pasiūliusiu tiekėju;

### 101.2. dėl įvykių, kurių Ministerija negalėjo iš anksto numatyti, būtina skubiai įsigyti reikalingų prekių, paslaugų ar darbų, o vykdant apklausą raštu prekių, paslaugų ar darbų nepavyktų įsigyti laiku.

### 102. Apklausiant žodžiu su tiekėjais bendraujama asmeniškai arba telefonu, arba pasinaudojama viešai tiekėjų pateikta informacija (pvz., katalogais, reklama internete ir kt.) apie siūlomas prekes, paslaugas, darbus.

### 103. Apklausa raštu atliekama, kai numatomos sudaryti sutarties vertė viršija Taisyklių 101.1 punkte nustatytą sutarties vertės ribą.

### 104. Apklausiant raštu pasiūlymus gali būti prašoma pateikti faksu, elektroniniu paštu, CVP IS priemonėmis, paštu arba asmeniškai. Ministerija gali nereikalauti, kad pasiūlymas būtų pasirašytas, elektroninėmis priemonėmis pateikiamas pasiūlymas – užkoduotas (užšifruotas) ir pasirašytas saugiu elektroniniu parašu, atitinkančiu Lietuvos Respublikos elektroninio parašo įstatymo reikalavimus. Tame pačiame pirkime dalyvaujantys tiekėjai turi būti apklausiami tuo pačiu būdu (žodžiu ar raštu).

### 105. Apklausos metu (išskyrus, kai apklausa atliekama analizuojant viešai paskelbtą informaciją) tiekėjams turi būti pateikiama bent jau ši informacija:

### 105.1. pirkimo objekto savybės ir svarbiausios pirkimo sutarties sąlygos;

### 105.2. kriterijai, kuriais vadovaujantis bus pasirenkamas tiekėjas, su kuriuo sudaroma sutartis;

### 105.3. informacija ir duomenys, kuriuos turi nurodyti tiekėjas, siūlantis savo prekes, paslaugas ar darbus, informacijos pateikimo forma (rašytine ar žodine), terminas, iki kada jis tai turi padaryti;

### 105.4. Ministerijos pasirinktas tiekėjo informavimo būdas apie sprendimą sudaryti pirkimo sutartį (jeigu apklausa atliekama raštu, tiekėjai apie pirkimo procedūros rezultatus informuojami faksu, elektroniniu paštu, CVP IS priemonėmis ar paštu).

### 106. Kai apklausiamas tik vienas tiekėjas, jam gali būti teikiama ne visa Taisyklių 105 punkte nustatyta informacija, jeigu manoma, kad visa informacija yra nereikalinga.

### 107. Pirkimų organizatorius arba Komisija atsako į visus apklausos metu tiekėjo pateiktus klausimus, susijusius su pirkimu, tačiau tiekėjui negali būti pateikta informacija, kuri pažeistų Ministerijos įsipareigojimus neatskleisti komercine, tarnybos ar valstybės paslaptimi laikomos informacijos, arba informacija, kurios atskleidimas pakenktų viešiesiems interesams ar trukdytų sąžiningai konkurencijai.

### 108. Atliekant tą patį pirkimą apklausiamiems tiekėjams turi būti pateikta tokia pati informacija.

### 109.Vykdydama mažos vertės pirkimus, Ministerija, be kitų Taisyklėse ir Viešųjų pirkimų įstatyme nustatytų atvejų, nustatančių neprivalomumą vadovautis atitinkamomis Taisyklių ir Viešųjų pirkimų įstatymo nuostatomis mažos vertės pirkimų atvejais, taip pat neprivalo vadovautis Taisyklių 38, 45–55, 58–65, 78, 80 ir 81 punktuose nustatytais reikalavimais.

## SUPAPRASTINTŲ PIRKIMŲ DOKUMENTAVIMAS IR ATASKAITŲ PATEIKIMAS

### 110. Kai pirkimą vykdo Komisija, kiekvienas jos sprendimas protokoluojamas. Kai pirkimą vykdo pirkimų organizatorius, pildoma pirkimo pažyma (Taisyklių 2 priedas), išskyrus atvejus, kai Taisyklių nustatyta tvarka pasiūlymą pateikti kviečiamas vienas tiekėjas.

### 111. Pirkimui pasibaigus, nedelsiant, bet ne vėliau kaip per 14 dienų, visus su pirkimu susijusius dokumentus, nurodytus Taisyklių 112 punkte, pirkimų organizatorius ar Komisija perduoda Pirkimų skyriui, o mokėjimo dokumentų originalus ir sutarčių originalus – Finansų departamentui.

### 112. Pirkimų skyriui perduodama:

### 112.1.pirkimo pažyma (jei pirkimą atliko pirkimų organizatorius ir apklausti keli tiekėjai);

### 112.2.kvietimas tiekėjams pateikti pasiūlymus (jei apklausa atliekama raštu) ir (ar) kiti pirkimo dokumentai;

### 112.3. tiekėjų pasiūlymai (jeigu jie pateikti raštu);

### 112.4. pirkimo sutarties (jei sutartis sudaroma raštu) arba sąskaitos faktūros kopija. Jei apklaustas tik vienas tiekėjas, kitoje šių dokumentų (sutarties ar sąskaitos faktūros) kopijų pusėje nurodomas pirkimo objekto pavadinimas, priežastys, kodėl buvo apklausta mažiau nei trys tiekėjai (atitinkamas Taisyklių punktas ir, jei reikia, papildoma informacija), lėšų pobūdis (reprezentacijai skirtos lėšos/kitos lėšos), Padalinio pavadinimas, pirkimų organizatoriaus vardas, pavardė ir jo parašas;

### 112.5. Komisijos posėdžių ir (ar) derybų protokolai (jei pirkimą atliko Komisija);

### 112.6. kiti turimi, su pirkimu susiję, dokumentai.

### 113. Pirkimų skyrius pagal pateiktus duomenis veda Mažos vertės pirkimų žurnalą (popieriuje ar skaitmeninėje laikmenoje). Žurnale turi būti šie rekvizitai: pirkimo objekto pavadinimas, sutarties sudarymo data, tiekėjo pavadinimas (nepildoma, kai pirkimas neįvyko), sutarties vertė, jei reikia – kita su pirkimu susijusi informacija.

114. Pirkimo sutartį administruojantis Padalinys, įvykdžius ar nutraukus pirkimo sutartį (preliminarią sutartį), išskyrus sudarytą atlikus mažos vertės pirkimą, Viešųjų pirkimų įstatymo 85 straipsnio 6 dalyje nurodytą supaprastintą pirkimą ar pirkimą pagal sudarytą preliminarią sutartį, privalo nedelsdamas, bet ne vėliau kaip per 5 darbo dienas nuo pirkimo sutarties įvykdymo ar nutraukimo dienos, tarnybiniu pranešimu pateikti Pirkimų skyriui informaciją, nurodant tiekėjo, su kuriuo sudaryta pirkimo sutartis, pavadinimą, pirkimo sutarties sudarymo datą, numerį, įvykdymo ar nutraukimo datą, visą tiekėjui pagal pirkimo sutartį sumokėtą sumą (faktinę pirkimo sutarties apimtį) litais.

### 115. Įvykdytos pirkimo sutartys, pasiūlymai, pirkimo dokumentai, pasiūlymų nagrinėjimo bei vertinimo dokumentai, kiti su pirkimu susiję dokumentai, nepaisant jų pateikimo būdo, formos ir laikmenos, saugomi Lietuvos Respublikos dokumentų ir archyvų įstatymo (Žin., 1995, Nr. 107-2389; 2004, Nr. 57-1982) nustatyta tvarka, tačiau ne mažiau kaip 4 metus nuo pirkimo pabaigos.

### 116. Ministerija Viešųjų pirkimų įstatymo 19 straipsnio 3 dalyje nustatyta tvarka ir terminu privalo Viešųjų pirkimų tarnybai pagal jos nustatytas formas ir reikalavimus pateikti kiekvieno supaprastinto pirkimo, įskaitant ir pirkimą, kurio metu sudaroma preliminarioji sutartis, procedūrų ataskaitą. Ši ataskaita neteikiama, kai supaprastintas pirkimas atliekamas pagal sudarytą preliminariąją sutartį, atliekamas mažos vertės pirkimas arba Viešųjų pirkimų įstatymo 85 straipsnio 6 dalyje nurodytas supaprastintas pirkimas.

### 117. Ministerija per 30 dienų, pasibaigus ataskaitiniams kalendoriniams metams, privalo Viešųjų pirkimų tarnybai pagal jos nustatytas formas ir reikalavimus pateikti visų per finansinius metus atliktų pirkimų, kai pagal preliminariąsias sutartis sudaromos pagrindinės pirkimo sutartys, visų per kalendorinius metus atliktų mažos vertės pirkimų ir Viešųjų pirkimų įstatymo 85 straipsnio 6 dalyje nurodytų supaprastintų pirkimų ataskaitą. Šioje ataskaitoje Ministerija taip pat privalo pateikti duomenis apie visus per kalendorinius metus atliktus pirkimus pagal Viešųjų pirkimų įstatymo 91 straipsnyje nurodytus reikalavimus.

### 118. Ministerija ne vėliau kaip per 14 dienų, įvykdžius ar nutraukus pirkimo sutartį (preliminariąją sutartį), privalo Viešųjų pirkimų tarnybai jos nustatyta tvarka pateikti kiekvienos įvykdytos ar nutrauktos pirkimo sutarties (preliminariosios sutarties) ataskaitą, išskyrus ataskaitą, sudarytą atliekant mažos vertės pirkimus, Viešųjų pirkimų įstatymo 85 straipsnio 6 dalyje nurodytus supaprastintus pirkimus ar pirkimus pagal sudarytą preliminariąją sutartį.

## INFORMACIJOS APIE SUPAPRASTINTUS PIRKIMUS TEIKIMAS

### 119. Ministerija apie bet kurį supaprastintą, išskyrus mažos vertės, pradedamą pirkimą, taip pat nustatytą laimėtoją ir ketinamą sudaryti bei sudarytą sutartį nedelsdama informuoja Viešųjų pirkimų įstatymo 7 straipsnio 3 dalyje nustatyta tvarka.

### 120. Komisija ar pirkimų organizatorius suinteresuotiems dalyviams, išskyrus atvejus, kai supaprastinto pirkimo sutarties vertė mažesnė kaip 10 tūkst. Lt (be PVM), nedelsdama (ne vėliau kaip per 5 darbo dienas) raštu praneša apie priimtą sprendimą sudaryti pirkimo sutartį ar preliminariąją sutartį arba sprendimą dėl leidimo dalyvauti dinaminėje pirkimo sistemoje, pateikia Viešųjų pirkimų įstatymo 41 straipsnio 2 dalyje nurodytos atitinkamos informacijos, kuri dar nebuvo pateikta pirkimo procedūros metu, santrauką ir nurodo nustatytą pasiūlymų eilę, laimėjusį pasiūlymą, tikslų atidėjimo terminą. Perkančioji organizacija taip pat turi nurodyti priežastis, dėl kurių buvo priimtas sprendimas nesudaryti pirkimo sutarties ar preliminariosios sutarties, pradėti pirkimą ar dinaminę pirkimų sistemą iš naujo.

### 121. Susipažinti su informacija, susijusia su pasiūlymų nagrinėjimu, aiškinimu, vertinimu ir palyginimu, gali tiktai Komisijos nariai, sekretorius ir pirkimų organizatoriaus ar Komisijos ar pirkimų organizatoriaus pakviesti ekspertai, Lietuvos Respublikos užsienio reikalų ministras, jo įgalioti asmenys, Viešųjų pirkimų tarnybos atstovai, kiti asmenys ir institucijos, turinčios tokią teisę pagal Lietuvos Respublikos įstatymus, taip pat Lietuvos Respublikos Vyriausybės nutarimu įgalioti Europos Sąjungos ar atskirų valstybių finansinę paramą administruojantys viešieji juridiniai asmenys.

### 122. Ministerija, Komisija, jos nariai, sekretorius ar ekspertai ir kiti asmenys, nepažeisdami įstatymų reikalavimų, ypač dėl sudarytų sutarčių skelbimo ir informacijos, susijusios su jos teikimu kandidatams ir dalyviams, kaip nurodyta Viešųjų pirkimų įstatymo 41 straipsnyje ir 86 straipsnio 4 dalyje, negali tretiesiems asmenims atskleisti Ministerijai pateiktos tiekėjo informacijos, kurios konfidencialumą nurodė tiekėjas. Tokią informaciją sudaro visų pirma komercinė (gamybinė) paslaptis ir konfidencialieji pasiūlymų aspektai. Dalyvių reikalavimu perkančioji organizacija turi juos supažindinti su kitų dalyvių pasiūlymais, išskyrus tą informaciją, kurią dalyviai nurodė kaip konfidencialią.

## GINČŲ NAGRINĖJIMAS

### 123. Visi ginčai, kylantys tarp Ministerijos ir tiekėjų, nagrinėjami vadovaujantis Viešųjų pirkimų įstatymo V skyriaus nuostatomis.

### \_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  | Lietuvos Respublikos užsienio reikalų ministerijos supaprastintų viešųjų pirkimų taisyklių1 priedas |

(**Informacijos apie pirkimą pavyzdinė forma**)

**INFORMACIJA APIE PIRKIMĄ**

|  |  |
| --- | --- |
| *1. Pirkimo pavadinimas* |  |
| *2. Pirkimo dalių pavadinimai, jei pirkimas bus skirstomas į dalis* | *(Jei pirkimas į dalis neskirstomas, šis punktas nepildomas)**(Jei pirkimas skirstomas į dalis)***1 pirkimo dalis**: *(Pirkimo dalies pavadinimas)*;**2 pirkimo dalis**: *(Pirkimo dalies pavadinimas);*... |
| *3. Pirkimo objekto rūšis* | *(Prekės, paslaugos ar darbai)* |
| *4. Informacija, pagrindžianti pirkimo tikslingumą* |  |
| *5. Kiekis arba apimtis* | *(Jei pirkimas skirstomas į dalis, informacija pateikiama dėl kiekvienos pirkimo dalies atskirai)**(Jei nėra galimybės nurodyti tikslų pirkimo objekto kiekį (apimtį), nurodomas preliminarus kiekis (apimtis), nustatant jo viršutinę ir apatinę ribas (pavyzdžiui, nuo <...> iki <...>; ne mažiau kaip <...>, bet ne daugiau kaip <...>), tam tikrą paklaidą procentine išraiška) arba, jei neįmanoma apatinės ribos, nurodant tik viršutinę ribą (pavyzdžiui, ne daugiau kaip <...>)* |
| *6. Numatomos sudaryti sutarties trukmė (be pasirinkimo ar pratęsimo galimybės)* | *(Jei pirkimas skirstomas į dalis, informacija pateikiama dėl kiekvienos pirkimo objekto dalies atskirai)* |
| *7. Pasirinkimo ar pratęsimo galimybės (nurodyti papildomą trukmę; papildomą kiekį (apimtį) ir kitas pasirinkimo galimybes)* | *(Jei pirkimas skirstomas į dalis, informacija pateikiama dėl kiekvienos pirkimo dalies atskirai)* |
| *8. Ketinamos sudaryti sutarties numatoma vertė (litais su visais privalomais mokesčiais). Atskirai nurodyti pagrindinės sutarties ir pasirinkimo ir (ar) pratęsimo vertę* | *(Jei pirkimas skirstomas į dalis, informacija pateikiama dėl kiekvienos pirkimo dalies atskirai)* |
| *9. Šios lentelės 8 punkte nurodytos ketinamos sudaryti sutarties numatomos vertės skaičiavimai (skaičiavimai gali būti pateikti priede).* | *(Jei pirkimas skirstomas į dalis, informacija pateikiama dėl kiekvienos pirkimo dalies atskirai)* |
| *10. Prekių pristatymo, paslaugų teikimo, darbų atlikimo vieta ir laikas* | *(Jei pirkimas skirstomas į dalis, informacija pateikiama dėl kiekvienos pirkimo dalies atskirai)* |
| *11. Mokėjimo terminai* | *(Jei pirkimas skirstomas į dalis, informacija pateikiama dėl kiekvienos pirkimo dalies atskirai)* |
| *12. Prekės, paslaugos ar darbai, skirti URM ir (ar) DA* |  |
| *13.  Finansavimo šaltinis* | *(Jei pirkimas skirstomas į dalis, informacija pateikiama dėl kiekvienos pirkimo dalies atskirai)*Finansavimo šaltinis: *(Nurodoma „Valstybės biudžetas“ arba, jei pirkimas finansuojamas iš ES fondo lėšų~~:~~****,******–*** *fondo, programos, projekto pavadinimas)* |
| *14. Siūlomų pakviesti dalyvauti pirkimo procedūrose tiekėjų sąrašas (nurodant tiekėjo pavadinimą, įmonės kodą, adresą, telefoną, faksą, el. paštą)* | (*pildoma, kai pirkimas atliekamas apklausos būdu*) |
| *15. Siūlomi ekspertai tiekėjų pateiktiems pasiūlymams vertinti* | *(Pareigos, vardas, pavardė, tel. numeris)* |
| *16. Nuoroda į finansinių metų pradžioje pateiktame rašte nurodytą numatomą pirkimą* |  |
| *17. Už pirkimą atsakingas padalinio darbuotojas* | *(Pareigos, vardas, pavardė, tel. numeris)* |
| *18. Ar atliekant pirkimą gali būti taikomi energijos vartojimo efektyvumo reikalavimai?* | *(Taip/Ne)* |
| *19. Ar atliekant pirkimą gali būti taikomi aplinkos apsaugos kriterijai?* | *(Taip/Ne)* |
| *20. Ar atliekant pirkimą gali būti taikomi socialinės apsaugos reikalavimai (t. y. pirkimas vykdomas pagal Viešųjų pirkimų įstatymo 13 straipsnį ar 91 straipsnį)?* | *(Taip/Ne)* |

|  |  |
| --- | --- |
|  | Lietuvos Respublikos užsienio reikalų ministerijos supaprastintų viešųjų pirkimų taisyklių2 priedas |

(**Pirkimo pažymos formos pavyzdys**)

**PIRKIMO PAŽYMA**

Pirkimo ~~objekto~~ pavadinimas ir trumpas aprašymas:

|  |
| --- |
|  |
| Padalinio pavadinimas: |  |
| Pirkimų organizatorius: |  |
|  | (*vardas, pavardė, tel. numeris*) |  |
| Pirkimo pradžia[[1]](#footnote-1): |  |  |

|  |  |  |  |  |  |  |
| --- | --- | --- | --- | --- | --- | --- |
| Tiekėjai apklausti: **raštu** |  | Žaliasis pirkimas: **taip** |  | Pirkimas iš socialinių įmonių: **taip** |  |  |
|  |  |  |  |  |  |  |
| **žodžiu** |  | **ne** |  | **ne** |  |  |
| Kitos pirkimo savybės (*elektroninis pirkimas, taikomi* *energijos vartojimo efektyvumo reikalavimai ir kt.*): |  |
| Apklausti tiekėjai: |
| Eil. Nr. | Tiekėjo pavadinimas | Adresas, telefonas, faksas ir pan.[[2]](#footnote-2) | Pasiūlymą pateikusio asmens pareigos, vardas, pavardė2 |
|  |  |  |  |
|  |  |  |  |
|  |  |  |  |

Tiekėjų pasiūlymai:

|  |  |  |  |
| --- | --- | --- | --- |
| Eil. Nr. | Tiekėjo pavadinimas | Pasiūlymo data | Pasiūlymo charakteristikos(*nurodyti konkrečias charakteristikas*) |
| *Kaina* |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |

|  |  |
| --- | --- |
| Tiekėjo, kurio pasiūlymas pripažintas laimėjusiu, pavadinimas: |  |
|  | (*tiekėjo pavadinimas*) |
| Tiekėjų informavimo apie pirkimo rezultatus data[[3]](#footnote-3): |  |
| Sutarties sudarymo atidėjimo termino galutinė data[[4]](#footnote-4) (*jei taikoma*): |  |
| Sutarties sudarymo data[[5]](#footnote-5): |  |
| Sutarties vertė (*įskaitant visas sutarties pasirinkimo ir pratęsimo galimybes*): |  |
| Jeigu įvertinti mažiau nei 3 tiekėjų pasiūlymai, to priežastys (*URM SVP taisyklių punktas (-ai), pagrindimas*): |
|  |
| Pirkimo pažymą parengė (*pirkimų organizatorius*): |
|  |  |  |  |  |
| *(pareigos*) |  | (*vardas, pavardė*) |  | (*parašas, data*) |
| TVIRTINU |
|  |  |  |  |  |
| (*padalinio vadovo pareigos*) |  | (*vardas, pavardė*) |  | (*parašas, data*) |

|  |  |
| --- | --- |
|  | Lietuvos Respublikos užsienio reikalų ministerijos supaprastintų viešųjų pirkimų taisyklių3 priedas |

(**Pirkimo paraiškos forma**)

**PIRKIMO PARAIŠKA**

|  |  |
| --- | --- |
| 1. Pirkimą inicijuojančio administracijos padalinio pavadinimas (*departamentas*) |  |
| 2. Pirkimą atliksiančio pirkimų organizatoriaus vardas, pavardė |  |
| 3. Pirkimo objekto pavadinimas, trumpas aprašymas (norimo rezultato apibūdinimas arba funkcinių reikalavimų aprašymas; kiekis arba apimtis) |  |
| 4. Ketinamos sudaryti sutarties numatoma vertė (litais su visais privalomais mokesčiais). Atskirai nurodyti pagrindinės sutarties ir pasirinkimo ir (ar) pratęsimo vertę |  |
| 5. Finansavimo šaltinis |  |
| 6. Ar bus perkama už reprezentacinėms išlaidoms skirtas lėšas (taip/ne) |  |
| 7. Numatomų pakviesti dalyvauti pirkimo procedūrose tiekėjų sąrašas, kai pirkimas atliekamas apklausos būdu |  |
| 8. Kita informacija |  |

1. *Kvietimo išsiuntimo tiekėjui (-ams) data.* [↑](#footnote-ref-1)
2. *Pildoma tik tais atvejais, kai nurodyti duomenys yra žinomi.* [↑](#footnote-ref-2)
3. *Suinteresuoti dalyviai gali būti neinformuojami apie pirkimo procedūrų rezultatus tik kai pirkimo sutarties vertė mažesnė kaip 10 000 Lt (be pridėtinės vertės mokesčio).* [↑](#footnote-ref-3)
4. *Sutarties sudarymo atidėjimo terminas gali būti netaikomas tik Taisyklių 79 punkte nustatytais atvejais.* [↑](#footnote-ref-4)
5. *Jei sutartis Taisyklių 86 punkte nustatytu atveju sudaroma žodžiu, nurodoma PVM sąskaitos faktūros išrašymo data.* [↑](#footnote-ref-5)